title: Osakkeiden takaisinosto

text: Seuraavassa on lähinnä amerikkalaisyritysten rahoitusjohdon käsityksiä takaisinostamisen syistä:Yleensä yrityksen yhtiökokous antaa määräaikaisen valtuutuksen vuodeksi (osakeyhtiölain sallima maksimi) yrityksen johdolle. Johdolla on vapaat kädet ostaa osakkeita milloin tahansa, mutta esimerkiksi Suomessa pörssi rajoittaa takaisinostamisen määrää omilla säännöillä.


title: Osakkeiden takaisinosto

text: Omia osakkeita voidaan ostaa esimerkiksi tasaisin välein määräaikana, ja takaisinostamisen (ja sen lopettamisen) pitäisi vaikuttaa osakkeen kurssiin. Esimerkiksi Nokia Oyj saattaa ostaa päivittäin osakkeitaan kymmenillä miljoonilla euroilla, joka on 3 – 10 % osakkeen päivän kokonaisvaihdosta.


title: Witwatersrand

text: Witwatersrand on matala Gautengin läpikulkeva vuoristo Etelä-Afrikassa. Witwatersrand muodostaa vedenjakajan, jonka pohjoispuolella joet laskevat Intian valtamereen ja eteläpuolella Atlanttiin.


title: Witwatersrand

text: Witwatersrandia kutsutaan yleisesti lempinimellä Rand, ja se tunnetaan erityisesti siitä, että 40% koko maailman kullasta kaivetaan vuoriston kaivoksista. Rand on myös merkittävä uraanikaivos, sillä kullan sivutuotteena tuotetaan myös uraania.


title: Einar Rinne

text: Vilho Einar Rinne (31. tammikuuta 1890 Asikkala – 31. maaliskuuta 1933 Helsinki) oli suomalainen näyttelijä.


title: Einar Rinne

text: Einar Rinne oli vanhin Rinteen näyttelijäveljistä, hänen nuorempia veljiään olivat Jalmari ja Joel Rinne. Rinne jäi varhaisen kuolemansa vuoksi nuorempia veljiään tuntemattomammaksi, mutta hän ehti kuitenkin luoda merkittävän luonnenäyttelijän uran useissa teattereissa ja 1920-luvun mykkäkauden klassikkoelokuvissa.


title: Einar Rinne

text: Rinne aloitti liikealalla, mutta sai näyttelijäkiinnityksen Tampereen Teatteriin vuonna 1916. Hän näytteli Viipurin Näyttämöllä 1917–1921, Suomen Kansallisteatterissa 1921–1923, uudelleen Tampereen Teatterissa 1923–1928 ja loppu-uransa ajan Kansan Näyttämöllä Helsingissä. Hänellä oli keskeisiä rooleja muun muassa kotimaisissa näytelmissä "Nummisuutarit", "Tukkijoella", "Pohjalaisia" ja "Anna-Liisa", sekä ulkomaisissa näytelmissä "Eerik XIV", "Danton" ja "Oopperapalo".


title: Einar Rinne

text: Rinne ehti näytellä urallaan myös lähes kymmenessä elokuvassa vuosina 1922–1929. Roolit olivat kaikki suuria tai pääosia, ja ensimmäinen elokuvatehtävä oli Mikon osa "Anna-Liisassa" (1922). Muita merkittäviä osia oli Paloniemen mielenhäiriöinen poika elokuvassa "Koskenlaskijan morsian" (1923), "Pohjalaisia"-elokuvan (1925) Antti Hanka sekä Utuniemen isännän miespääosa elokuvassa "Noidan kirot" (1927). Rinteen viimeiseksi elokuvarooliksi jäi katalan mustasukkaisen Olli Järvelän osa elokuvassa "Työn sankarilaulu" (1929).


title: Einar Rinne

text: Rinne oli naimisissa näyttelijä Eine Laineen (1892–1970) kanssa 1920–1923, ja heidän tyttärensä Eila Rinne (1920–1991) oli myös näyttelijä. Einar Rinteen kohtalo oli sama kuin Heidi Blåfieldillä kaksi vuotta aiemmin – kuolinsyynä oli angiinamyrkytys. Rinne oli kuollessaan vain 43-vuotias.


title: Naapurihaudan kaveri

text: Naapurihaudan kaveri () on Kjell Sundvallin ohjaama elokuva vuodelta 2002. Sitä kuvattiin syksyllä 2001 Uumajassa. Se perustuu Katarina Mazéttin romaaniin "Parfyymia peräkammarissa". Pääosissa ovat Elisabeth Carlsson ja Michael Nyqvist


title: Naapurihaudan kaveri

text: Elokuvan ensi-ilta oli 20. joulukuuta 2002 Kinopalatsissa ja Finnkinon ensi-ilta oli tammikuussa 2003. Elokuvan kesto on 94 minuuttia ja sen ikäraja Suomessa on K-7.


title: Naapurihaudan kaveri

text: Kirjastonhoitaja Desirée on ollut yksin siitä asti, kun hänen miehensä Örjan kuoli auto-onnettomuudessa. Kun hän on miehensä haudalla, hän tapaa Bennyn, joka on asunut koko ikänsä maaseudulla. Benny on aivan erilainen kuin Desirée. Sitä paitsi Desirée harkitsee muuttavansa Uumajasta isompaan kaupunkiin, vaikkapa Tukholmaan. He kuitenkin rakastuvat toisiinsa.


title: Tapiola Sinfonietta

text: Tapiola Sinfonietta on Espoon kaupunginorkesteri, joka on perustettu vuonna 1987. Orkesteri on wieniläisklassisen kokoonpanon mukainen, ja siinä soittaa 41 muusikkoa. Orkesterilla ei ole varsinaista ylikapellimestaria, vaan taiteellisia partnereita, joiden kanssa se tekee säännöllistä yhteistyötä: kapellimestarit Mario Venzago, pianisti Alexander Melnikov sekä kitaristi Marzi Nyman. Orkesterin taiteellisista linjauksista vastaa johtoryhmä, johon kuuluu intendentti ja kaksi muusikkojäsentä. Orkesterin alkutaipaleella taiteellisina johtajina toimivat mm. Jorma Panula, Osmo Vänskä, Juhani Lamminmäki ja Jean-Jacques Kantorow (orkesterin kunniakapellimestari). Nimikkosäveltäjinä ovat toimineet Juhani Nuorvala ja Eero Hämeenniemi.


title: Tapiola Sinfonietta

text:
Tapiola Sinfoniettan pääasiallinen esiintymispaikka on Espoon kulttuurikeskuksen 776-paikkainen Tapiolasali. Hetkiä -kamarimusiikkisarjan konsertit pidetään
Leppävaaran Sellosalissa. Orkesteri levyttää säännöllisesti BIS-, Ondine- ja CPO -yhtiöille. Diskografiaan kuuluu yli 60 levytystä.


title: Axel Ahlberg

text: Axel Wilhelm Ahlberg (23. maaliskuuta 1855 Turku – 4. helmikuuta 1927 Hanko) oli ensimmäisiä suomalaisia teatterinäyttelijöitä.


title: Axel Ahlberg

text: Ahlberg sai kiinnityksen Suomalaiseen Teatteriin (nykyinen Suomen Kansallisteatteri) heti teatterin perustamisen jälkeen vuonna 1872. Ahlberg näytteli teatterissa vuoteen 1924, jolloin hän jäi eläkkeelle. Hänet tunnettiin erityisesti ensirakastajan rooleista ja sankariosista.


title: Axel Ahlberg

text: Ahlbergin maineikkaimpia rooleja teatterissa olivat Romeo, Hamlet (Shakespeare), Sigismund, (Calderonin ”Elämä ja unelma”), Gessler (Schillerin ”Wilhelm Tell”), Klaus Kurki (von Numersin ”Elinan surma”) ja Cyrano de Bergerac (Rostand). Romeon ja Julian suomenkielinen kantaesitys oli Kaarlo Bergbomin ohjaamana vuonna 1881 Suomalaisessa Teatterissa, ja siinä oli Juliana Ida Aalberg ja Romeona Axel Ahlberg.


title: Axel Ahlberg

text: Ahlberg esiintyi myös yhdessä elokuvassa: Jussi Snellmanin ja Teuvo Puron ohjaamassa "Anna-Liisassa" (1922). Ahlberg teki myös paljon kiertueita muun muassa Simo Kaarion kanssa.


title: Risto Siltanen

text: Risto Siltanen (s. 31. lokakuuta 1958 Mänttä) on entinen jääkiekkoilija ja valmentaja. Hän oli Pekka Rautakallion ohella ensimmäinen huipputason uran NHL:ssä luonut suomalaispuolustaja. Siltasen seuroja NHL:ssä olivat Edmonton Oilers, Hartford Whalers ja Quebec Nordiques. Fyysisesti Siltanen oli lyhyt, mutta tanakka. Siltanen tunnettiin NHL:ssä hyvin kovasta lyöntilaukauksestaan.


title: Risto Siltanen

text: Hän aloitti uransa Tampereen Ilveksessä, jonka riveissä voitti SM-hopeaa 1990 ja pronssia vuonna 1989. Hänet valittiin SM-liigan vuoden tulokkaaksi 1977. Risto Siltanen valittiin useita kertoja SM-liigan tähtikentälliseen, ja SM-liigan parhaaksi puolustajaksi hänet valittiin vuonna 1990.


title: Risto Siltanen

text: Siltanen pelasi urallaan SM-liigassa 363 ottelua kirjauttaen 96 maalia, 102 syöttöä ja 336 jäähyminuuttia.


title: Risto Siltanen

text: NHL:ssä Siltanen pelasi 562 ottelua saavutuksinaan 90 maalia, 265 syöttöä ja 266 jäähyminuuttia.


title: Risto Siltanen

text: Siltanen edusti Suomea 73 A-maaottelussa, 23 nuorisomaaottelussa ja 9 poikamaaottelussa.


title: Risto Siltanen

text: Siltasen maajoukkueuran kohokohtia oli Kanada-cup 1981, kun hän Tapio Levon kanssa muodosti Suomen ykköskentällisen puolustajaparin. Seuraavan kevään MM-kisoihin Suomessa Siltanen olisi ehtinyt, kun Edmonton Oilers yllättäen putosi jatkosta NHL:n pudotuspeleissä. Kotikisojen kokoonpano oli kuitenkin melkein valmis ja vain Siltasen joukkuetoveri Jari Kurri saatiin mahdutettua mukaan. Vuoden 1983 MM-turnauksesta Siltanen lähetettiin kesken kaiken kotiin henkilökohtaisten syiden vuoksi. Vuonna 2013 antamassaan haastattelussa Siltanen kertoi, ettei ole vieläkään antanut nöyryytystä anteeksi päävalmentajana toimineelle, ja kotiin lähetyksestä vastanneelle Alpo Suhoselle.


title: Keijo Säilynoja

text: Keijo Henrik Säilynoja (s. 17. helmikuuta 1970 Vantaa) on suomalainen jääkiekkoilija ja nykyinen Jokereiden taustavaikuttaja. Säilynoja nimitettiin Suomen lentopalloliiton toimitusjohtajaksi huhtikuun 1. päivä 2015.


title: Keijo Säilynoja

text: Säilynoja, pelipaikaltaan laitahyökkääjä, aloitti uransa Jokereissa, jossa hän pelasi kaudet 1988–1998. Ensimmäinen kausi kului I-Divisioonassa ja loput SM-liigassa. Ensimmäisen SM-liigakautensa jälkeen hänet valittiin tulokkaiden tähdistökentälliseen. Kaudella 1991–1992 Säilynoja valittiin liigan herrasmiespelaajaksi sekä toiseen tähdistökentälliseen. Hän pelasi Jokerien jälkeen vielä SaiPassa kaudet 1998–2000 sekä Espoon Bluesissa kauden 2000–2001, jonka jälkeen lopetti uransa. Liigassa hänen saldokseen tuli runkosarjassa 420 ottelussa 142 maalia ja 139 syöttöä eli yhteensä 281 tehopistettä. Pudotuspeleissä vastaavat tehot olivat 53 ottelussa 14 maalia ja 11 syöttöä eli 25 tehopistettä. Hän voitti Jokereissa Suomen mestaruuden neljä kertaa.


title: Keijo Säilynoja

text: Maajoukkueurallaan Säilynoja edusti Suomea 1992 talviolympialaisissa ja vuosien 1992 ja 1993 MM-kisoissa. 1992 MM-kisoissa Suomi saavutti ensimmäisen MM-mitalinsa voittamalla hopeaa. Vuodesta 2004 Säilynoja on toiminut pelaajayhdistyksen puheenjohtajana. Säilynoja on toiminut myös pankinjohtajana Sampo-pankin Töölön konttorissa. Vuonna 2008 hänet valittiin Jokereiden toimitusjohtajaksi. Säilynoja nousi toukokuussa 2010 konserniyhtiö Jokerit HC Oy:n toimitusjohtajaksi, ja SM-liigaseura Jokereiden toimitusjohtajaksi valittiin hänen tilalle Jarmo Kekäläinen.


title: Keijo Säilynoja

text: Peliuransa jälkeen Säilynoja on ollut mukana Suomen Jääkiekkoliiton Pelaajayhdistyksen työssä, Suomen jääkiekkoilijoiden pelaajayhdistyksen hallituksen puheenjohtajana hän toimi 2004–2008, ja myös Jokerien omistajan, Hjallis Harkimon johtamassa "Diili"-ohjelman suomalaisessa versiossa. Säilynoja oli mukana ohjelman johtoryhmässä.


title: Keijo Säilynoja

text: Säilynoja on toiminut aiemmin muun muassa Helsinki Halli Oy:n ja Jokerien SM-liigajoukkueen toimitusjohtajana vastuullaan talous, myynti, markkinointi, viestintä, henkilöstö ja yhteistyökumppanuudet. Jääkiekkokaudella 2014–2015 Säilynoja toimii asiantuntijana Nelonen Pron jääkiekon tv-otteluissa. Hän on myös Helsingin Jokerit ry:n johtokunnan jäsen ja Finnish Flash ry:n hallituksen puheenjohtaja.


title: Keijo Säilynoja

text: Säilynoja nimitettiin Suomen Lentopalloliiton toimitusjohtajaksi huhtikuun 1. päivä 2015. Säilynojalla ei ole aiempaa lajitaustaa lentopallosta.


title: Carola Häggkvist

text: Carola Maria Häggkvist (s. 8. syyskuuta 1966 Hägersten, Tukholma) on ruotsalainen laulaja. Hän on edustanut Ruotsia kolmesti Eurovision laulukilpailuissa (1983, 1991 ja 2006), ja hänet tunnetaan yleensä artistinimellään Carola.


title: Carola Häggkvist

text: Carola Häggkvist oli ensi kertaa televisiossa 1977 osallistuessaan ohjelmaan, jossa etsittiin nuoria musiikillisia lahjakkuuksia. Muutamia vuosia myöhemmin häntä houkuteltiin mukaan Melodifestivaleniin, ruotsalaiseen laulukilpailuun joka toimii Euroviisujen esikarsintana. Vasta 16-vuotias Carola osallistui Melodifestivaleniin vuonna 1983 kappaleellaan "Främling" ja voitti kilpailun ylivoimaisesti saaden täydet pisteet kaikilta yhdeltätoista tuomaristolta. Samana keväänä hän edusti Ruotsia Euroviisuissa 1983 Münchenissä, jossa "Främling" sijoittui kolmanneksi. Laulusta tuli hyvin suosittu ja se levytettiin myös englanniksi, saksaksi, hollanniksi ja suomeksi (Meiju Suvas - Muukalainen). Carolan debyyttialbumia "Främling" myytiin Ruotsissa yli miljoona kappaletta ja se on maan kaikkien aikojen myydyin levy. Seuraavina vuosina Carola julkaisi useita albumeja, jotka myivät erinomaisesti.


title: Carola Häggkvist

text: Carola piti 1980-luvun lopulla taukoa pop-musiikin tuotannosta ja suuntautui hengellisemmälle puolelle. Hartaana kristittynä tunnettu laulaja julkaisi kirkkomusiikkia ja liittyi Livets Ord (Elämän Sana) -nimiseen uppsalalaiseen herätysliikkeeseen. Sen jälkeen häneltä ei muutamaan vuoteen kuultukaan mitään.


title: Carola Häggkvist

text: Vuoden 1990 Melodifestivalenilla Carola teki yllättävän paluun kappaleella "Mitt i ett äventyr" sijoittuen toiseksi. Hän julkaisi uuden albumin ja osallistui seuraavankin vuoden kisaan. Vuoden 1991 Melodifestivalenin hän voitti selvästi kappaleella "Fångad av en stormvind" saaden tosin täydet pisteet vain kahdeksalta raadilta yhdestätoista. Carola pääsi Euroviisuihin 1991 Roomaan, jossa kilpailusta tuli äärimmäisen tiukka. Ruotsi päätyi tasapisteisiin Ranskan kanssa, jota edusti Amina kappaleella "C'est le dernier qui a parlé". Molemmilla oli 146 pistettä, joten jouduttiin soveltamaan tasapelin varalta kehitettyä lisäsääntöä: molemmilla oli yhtä paljon myös 12 pisteen ykkössijoja, mutta Ruotsilla oli enemmän 10 pisteen kakkossijoja, joten Carola voitiin julistaa voittajaksi. Hän oli kolmas ruotsalainen euroviisuvoittaja, aikaisemmat olivat ABBA ja Herreys. Carolan jälkeen Ruotsi on saanut vielä kolme voittoa, vuonna 1999 Charlotte Nilssonin (nyk. Perrelli) ja 2012 Loreenin ja 2015 Måns Zelmerlöwin voimin.


title: Carola Häggkvist

text: Voittonsa jälkeen Carola palasi jälleen hengelliseen musiikkiin ja levytti gospelia. Uudemmilla albumeillaan hän siirtyi popista enemmän rock-musiikin suuntaan, mutta on jatkanut uskonnollisen musiikin esittämistä. Carola on myös näyttelijä, ja 1995 hän esiintyi musikaalissa Sound of Music. Häggkvist oli naimisissa norjalaisen saarnaajan Runar Søgaardin kanssa. Tästä avioliitosta heillä on vuonna 1998 syntynyt poika nimeltä Amadeus. Liitto päättyi avioeroon vuonna 2000.


title: Carola Häggkvist

text: Carola osallistui jälleen vuoden 2006 Melodifestivaleniin. Hänen tämänkertainen kappaleensa oli nimeltään "Evighet", mutta jonka hän esitti euroviisuissa englanninkielisenä versiona "Invincible". Carola oli kilpailun suurin ennakkosuosikki. Hän voittikin Melodifestivalenin loppukilpailun 18. maaliskuuta ja edusti kolmannen kerran Ruotsia keväällä järjestetyissä vuoden 2006 euroviisuissa. Ruotsin edellisvuotisen heikon menestyksen johdosta Carola joutui osallistumaan semifinaaliin, josta selvitti kuitenkin tiensä jatkoon finaaliin, jossa sijoittui viidenneksi. Kilpailun voitti Lordi Suomen yleisradioyhtiön edustajana kappaleellaan "Hard Rock Hallelujah".


title: Basil Hiley

text: Basil Hiley (s. 1935) englantilainen, Lontoon yliopiston fysiikan professori emeritus. Hiley on tutkinut muun muassa tietoisuutta sekä David Bohmin aktiivisen informaation ja Claude Shannonin informaatioteorian suhdetta.


title: Basil Hiley

text: Hiley sai Majorana-palkinnon vuonna 2012.


title: Helsingin kaupunginorkesteri

text: Helsingin kaupunginorkesteri (lyh. HKO; , lyh. HSO) on Helsingissä toimiva sinfoniaorkesteri.


title: Helsingin kaupunginorkesteri

text: Orkesteri on kantaesittänyt suurimman osan Jean Sibeliuksen sinfonisesta tuotannosta säveltäjän itsensä johdolla. Sen levytyksistä suurta menestystä ovat saavuttaneet muun muassa Sibeliuksen ja Rautavaaran musiikkia sisältävät äänitteet. Helsingin kaupunginorkesterissa soittaa nykyään 102 vakinaista muusikkoa, ja sen konserttipaikkana toimii Helsingin Musiikkitalo. Ennen Musiikkitalon valmistumista orkesteri esiintyi useimmiten Finlandia-talossa.


title: Helsingin kaupunginorkesteri

text: Helsingin kaupunginorkesteri on Pohjoismaiden vanhin ammattilaissinfoniaorkesteri. Orkesteria vanhempi sinfoniaorkesteri Suomessa on vain Turun filharmoninen orkesteri, joka perustettiin 1790. Orkesterin perusti vuonna 1882 säveltäjä Robert Kajanus, joka toimi myös orkesterin ylikapellimestarina aina vuoteen 1932 saakka. Orkesteri on tunnettu historiansa alkuaikoina nimillä Helsingin orkesteriyhdistyksen orkesteri ja Helsingin filharmonisen seuran orkesteri.


title: Helsingin kaupunginorkesteri

text: Leif Segerstam nimitettiin emeritus-ylikapellimestariksi vuonna 2009. Päävierailijana syksystä 2003 lähtien toiminut John Storgårds aloitti työnsä ylikapellimestarina syksyllä 2008.


title: Helsingin kaupunginorkesteri

text: Orkesterin ylikapellimestereina ovat Kajanuksen jälkeen toimineet:


title: Radion sinfoniaorkesteri

text: Radion sinfoniaorkesteri (lyh. RSO, , ) on Yleisradion orkesteri. Se perustettiin vuonna 1927, vain vuosi Yleisradion perustamisen jälkeen. Orkesterissa soittaa 99 vakinaista muusikkoa. Orkesterin konserttipaikka on Helsingin Musiikkitalo. Orkesterin ylikapellimestari on Hannu Lintu.


title: Radion sinfoniaorkesteri

text: Radion sinfoniaorkesteri on tehnyt yli sata levytystä ja tekee säännöllisesti konserttikiertueita ympäri maailmaa. Orkesterin ohjelmistossa on tärkeällä osalla uusi suomalainen musiikki. RSO kantaesittää kausittain Yleisradion tilausteoksia. Aktiivisen kiertuetoiminnan ja levytyksien lisäksi orkesterin kaikki konsertit on kuultavissa Yle Radio 1 -kanavalla.


title: Radion sinfoniaorkesteri

text: Orkesterin pääasiallinen konserttipaikka vuodesta 1971 vuoteen 2011 saakka oli 1 700-paikkainen Finlandia-talo. Tätä ennen orkesteri konsertoi Helsingin Kulttuuritalon Aalto-salissa. Ennen Kulttuuritaloa konserttipaikkana oli muun muassa Helsingin yliopiston juhlasali, jossa orkesteri piti ensimmäisen julkisen konserttinsa. Helsingin Musiikkitalon valmistuttua orkesteri siirtyi soittamaan sinne syksyllä 2011.


title: Radion sinfoniaorkesteri

text: Orkesterin ylikapellimestari Sakari Oramo aloitti kautensa syksyllä 2003. Hänen seuraajakseen valittiin Hannu Lintu, jonka kausi alkoi syksyllä 2013. RSO:n intendenttinä on vuodesta 2001 toiminut Tuula Sarotie.


title: Radion sinfoniaorkesteri

text: Orkesterin levytysten joukossa on muun muassa historiallinen helmi Jean Sibeliuksen ainoasta taltioidusta kapellimestariesiintymisestä. Sakari Oramon kanssa RSO on levyttänyt muun muassa Béla Bartókin, Kimmo Hakolan, Magnus Lindbergin, Jouni Kaipaisen ja Joonas Kokkosen teoksia sekä Armas Launiksen "Aslak Hetta" -oopperan ensilevytyksen. Levytykset ovat saaneet useita palkintoja, joista tuorein, MIDEM Classical Awards -palkinto myönnettiin 2008 Sakari Oramon johtamalle RSO:n ja Lisa Batiašvilin levytykselle Lindbergin ja Sibeliuksen viulukonsertoista (Sony BMG). New York Times valitsi RSO:n Magnus Lindbergin orkesteriteoslevytyksen vuoden levyksi 2008. RSO levyttää myös esimerkiksi Ondinelle.


title: Radion sinfoniaorkesteri

text: RSO on soittanut ulkomailla lähes 300 konserttia. Kaudella 2009–2010 orkesteri vieraili muun muassa Pietarissa, Länsi-Afrikan Beninissä ja Tukholmassa. Beninissä RSO oli ensimmäinen länsimainen sinfoniaorkesteri.


title: Radion sinfoniaorkesteri

text: Yle Teema televisioi orkesterin konsertteja kuukausittain "Kausikortti"-ohjelmassa.


title: Pasi Huura

text: Pasi Huura (s. 23. maaliskuuta 1966 Tampere) on suomalainen entinen jääkiekkopuolustaja.


title: Pasi Huura

text: Huura aloitti uransa SM-liigassa Tampereen Ilveksessä, jossa hän pelasi kaudet 1987–1991. Tämän jälkeen hän siirtyi Rauman Lukkoon, jossa pelasi kolme seuraavaa kautta kevääseen 1994 saakka. Yhden jälleen Ilveksessä pelatun kauden jälkeen Huura pelasi kaudella 1995–1996 vielä kaksi ottelua TuTossa ja kaksi KooVeessa, kunnes lopetti uransa.


title: Pasi Huura

text: Pittsburgh Penguins varasi Huuran NHL:ään 12. kierroksella numerolla 258, mutta hän ei koskaan pelannut NHL:ssä. Suomen maajoukkuetta Huura edusti yksissä arvokisoissa. Hän oli mukana vuoden 1991 Kanada-cupissa, jossa Suomi selvisi välieriin.


title: Pasi Huura

text: Vuodesta 2001 Huura on toiminut tamperelaisen moottoripyörä-, mopo- ja polkupyörävarustetukun, Uimonen Trading Oy:n, toimitusjohtajana.


title: Sanji

text: Sanji Vinsmoke () on yksi merirosvoaiheisen One Piece-nimisen mangan päähenkilöistä. Hän on neljäs Olkihattujen jäsen ja on laivan kokki.


title: Sanji

text:
Sanji on ketjupolttaja joka taistelee käyttäen ainoastaan jalkojaan, sillä hän ei halua vahingoittaa käsiään joita käyttää kokkaamiseen. Hän taistelee voimakkailla potkuilla ja käyttää monia eri potkutekniikoita. Sanji on maailmanluokan kokki, jolle ruoanlaiton lisäksi myös taistelutaidon opetti Baratie -ravintolan pääkokki Punajalka-Zeff. Hän syntyi North Bluella, mutta varttui East Bluella.
Sanji on 177cm pitkä (180 cm aikahypyn jälkeen) ja 19-vuotias (21-vuotias aikahypyn jälkeen). Sanjin syntymäpäivä on 2 maaliskuuta. Eiichiro Odan mukaan Sanjin eläinhahmo on ankka, väri sininen ja hän tuoksahtaa kalaruualle ja tupakalle.


title: Sanji

text: Alkuperäisessä japaninkielisessä mangassa ja animessa Sanji on ketjupolttaja, kun taas 4Kids animeversiossa Sanji imeskelee tikkaria. Tämä siitä syystä, etteivät lapset oppisi tupakoimaan.


title: Sanji

text: Englanninkielisessä mangaversiossa Sanji sanoo usein "crap" (suom. paska/hitto, jap. kuso), jonka fanit ovat päättäneet tarkoittavan paskaa. Englanninkielisessä animessa hän haukkuu Zeffiä yksinkertaisesti "vanhaksi ukoksi" (old-geezer) tai "vanhaksi pieruksi" (old fart). Jälkimmäistä fanisubit käyttivät suurimmassa osassa Zeffiin kohdistuvista haukuista. Englanninkielisessä mangassa Sanji haukkuu Zeffiä myös paskaukoksi (crap-geezer).


title: Sanji

text: 4Kids-versiossa hän myös puhuu Brooklynin aksentilla (äänenä David Moo).


title: Sanji

text: Sanji on törkypuheinen ja vakava hahmo, töykeä ja kärsimätön, varsinkin liikuskellessaan miesten seurassa. Hänen karskiutensa vastapainoksi hänellä on myös "love-cook"-puoli ollessaan kauniiden naisten seurassa. Kauniin naisen nähdessään Sanji menee sekaisin rakkaudesta, hän rientää kaunottaren eteen ja tekee romantiikkaa tihkuvia eleitä. Sanjin näkyvillä oleva silmä muuttuu sydämeksi ja hänen ympärillänsä leijailee sydänkuvioita (tämä tapahtuu erityisesti silloin kun hän puhuu tai on lähellä Namia tai Nico Robinia). Usein hän herrasmiehenä auttaa naisia pienissäkin asioissa, tarvitsivat he apua tai eivät. Sanji myös toteuttaa mielellään naisten pyyntöjä. Lisäksi Sanji on luvannut itselleen, ettei koskaan anna naiselle sattua mitään niin kauan kuin hän pystyy vielä seisomaan. Tämä koituu ongelmaksi siinä vaiheessa, kun Sanjin vastus on nainen, sillä hän ei halua satuttaa naista vaikka nainen haluaisi tappaa hänet. Sanji mieluummin kuolisi kuin satuttaisi naista. Pohjimmiltaan Sanji on kuitenkin hyväsydäminen, joka ilmenee kun Luffy pelastaa soutuveneessä tajuttomana olevan Apisin, joka kiitokseksi kokkaa heille ruokaa. Apis kuitenkin polttaa kaikki Sanjin keittiövälineet käyttökelvottomiksi ja lisäksi hänen ruokansa oli periaatteessa syömäkelvotonta (Luffy kuitenkin kehui ruokaa hyvänmakuiseksi ja oli ainoa joka suostui syömään sitä). Sanji pakotti kaikki maistamaan ruokaa ettei Apisille tule paha mieli ja lohdutti Apisia sillä, että liiallinen mausteiden käyttö ja ruuan polttaminen mustaksi ja kovaksi ovat tyypillisiä aloittelijoiden virheitä.


title: Sanji

text: Sanji on perverssi ja katselee mielellään naisia vähissä vaatteissa ja kaikista mieluiten alasti. Alabastan palatsissa Sanji kysyy Igaramilta kylvyssä, missä on naisten puoli. Igaramilta hän ei vastausta saa, mutta Nefertari Cobra paljastaa olinpaikan ja Sanji onnistuu näkemään Namin alasti(tosin Nami vaati tirkistelystä kaikilta 100 000 berryä).


title: Sanji

text: Hän on Olkihattujen kokki, joka vastaa heidän terveydestään. Sanjin unelma on löytää All-Blue (Great Blue 4Kids-dubissa), meri josta löytyy kaikkia kalalajeja ja joka olisi joka kokin paratiisi. Hän kunnioittaa ruoanlaittovälineitä, ruokaa ja kokkausta, eikä anna kenenkään nääntyä nälkään, oli kyseessä kuinka paha tai viaton ihminen tahansa. Lisäksi Sanji ei pidä siitä, jos joku heittää ruokaa roskiin tai jättää syömättä. Sanji on myös erittäin ylpeä kokkauksistaan, eikä salli kenenkään haukkua hänen valmistamaa ruokaa.


title: Sanji

text: Sanji kunnioittaa Luffya kapteeninaan, mutta on vihainen Luffylle jos tämä syö liikaa. Hänen välinsä Zoron kanssa ovat hyvin heikot, ja usein Sanji nähdäänkin riitelemässä Zoron kanssa, jota Sanji kutsuu marimoksi. Vaikka heidän välinsä ovat huonot, taisteluissa muita vastaan he ovat vaarallinen tiimi. He myös suojelevat toisiaan hyvin paljon, mutta hyvin useasti sekin johtaa loppujen lopuksi riitelyyn. Ensimmäisen kerran kun hän näki Chopperin, Sanji aikoi keittää hänet. Olkihattuihin liitymisen jälkeen Sanji sanoi Chopperin olevan sopiva hätämuonavaraksi. Nykyisin Sanji kuitenkin kunnioittaa Chopperia toverinaan ja ystävänään. Hän on myös hyvä ystävä Usoppin kanssa, ja tuntuu ymmärtävän häntä hyvin. Toisin kuin Zoro, Sanji näyttää paljon enemmän tunteitaan ja osoittaa huolenpitoa tovereitansa kohtaan.


title: Sanji

text: Sanji pitää nimien keksimisestä itselleen taisteluiden ajaksi. Esimerkiksi Alabastan tapahtumien aikana hän käytti nimeä Mr. Prince. Kuitenkin identiteetin salaaminen ei edesauttanut kiinniottopalkkion saamista. Nykyisin Sanjista on 77 miljoonan berryn kiinniottopalkkio, mutta hänen kilpailijallaan Zorolla on 120 miljoonaa. Sanjin ensimmäinen ja nykyinen kiinniottopalkkio on kuitenkin suurempi verrattuna Zoron 60 miljoonaan. Vaikka Sanjista on luvattu suuret rahat, hän on tyytymätön etsintäkuulutuksen kuvaan, jossa hänet on piirretty kuvan sijaan, johtuen kuvanottajan erheestä olla ottamatta linssisuojusta pois.


title: Sanji

text: Hänen vasenta silmäänsä ei ole koskaan näytetty mangassa, vaan silmä on aina ollut hiusten peitossa. Kuitenkin luvussa 419, Sanji nähtiin pitävän pientä kaukoputkea vasemman silmänsä edessä. Kuitenkin "Uusi maailma" osassa Sanjilla on vasen silmä näkyvillä, kun taas oikea peitettynä.


title: Sanji

text: Sanji on Zeffin oppipoika ja heillä on pitkä yhteinen historia. Yhdeksän vuotta sitten nuori Sanji harjoitteli kokkausta North Bluella kulkeneella risteilyaluksella. Hän unelmoi nuoresta iästään huolimatta All Bluesta, mutta muut kokit kertoivat sen olevan vain myytti, ja ainoastaan toivoton unelmoija lähtisi etsimään sitä. Tämä ärsytti Sanjia, mutta hänestä oli myös yököttävää katsella, kun muut kokit söivät asiakkaiden jättämiä ruokia.


title: Sanji

text: Eräänä päivänä Punajalka-Zeff ja hänen miehistönsä hyökkäsivät laivaan. Risteilyaluksen henkilöstöllä ei ollut mitään mahdollisuuksia voittaa. Sanji yritti tappaa itse Zeffin. Kuitenkin jouduttuaan merirosvojen lyömäksi hän sanoi etteivät häntä voisi merirosvot voittaa, sillä hän aikoo vielä löytää All Bluen. Tämä sai merirosvot nauramaan. Salaa Zeff kuitenkin itse unelmoi myös All Bluesta. Myrsky yltyi ja lopulta sekä merirosvolaiva että risteilyalus upposivat mereen. Zeff pelasti Sanjin yhteisen unelman vuoksi ja he rantautuivat pienelle, autiolle ja asuinkelvottomalle saarelle. Sanji ja Zeff olivat ainoat jotka selvisivät hengissä.


title: Sanji

text: Zeff oli onnistunut saamaan haltuunsa ruokaa, ja hän jakoi ne Sanjin kanssa. Itse hän piti suuren säkin ja antoi Sanjille pienemmän, koska "aikuisen maha on isompi". Saari oli pelkkää kiveä, minkä takia siellä ei ollut mahdollista saada kasvatettua mitään. Karun olomuodon vuoksi siellä ei elänyt eläimiäkään. Saaren sientä muistuttavan muodon vuoksi kalastaminenkaan ei onnistunut, sillä merenpinta oli liian alhaalla ja takaisin kiipeäminen olisi ollut mahdotonta. Niinpä Sanjin ja Zeffin piti elää laivalta pelastetulla ruualla. He päättivät asettua eri puolille saarta. Mikäli toinen heistä näkisi laivan he ilmoittaisivat toisilleen. Sanjin mentyä omalle puolelleen hän jakoi ruuan pitkälle ajalle. Kului päiviä ja lopulta ruoka loppui ja mahan täytteeksi Sanji joi sadevettä lammikosta. Hän muisteli miten hän mollasi muita kokkeja asiakkaiden jättämien tähteiden syömisestä ja alkoi itkeä. Mangan mukaan kului 70 päivää kunnes Sanji päätti mennä katsomaan Zeffiä, jos hänellä olisi ollut ruokaa jäljellä. Saavuttuaan näköetäisyydelle Sanji huomasi, että Zeffin säkki oli täynnä. Hän päätti tappaa Zeffin, jotta voisi syödä jäljellä olevan ruuan itse. Avattuaan säkin sen sisällöksi paljastui kuitenkin kultaa. Kauhukseen Sanji huomasi, että Zeff oli antanut hänelle kaiken ruuan, ja Zeff itse oli syönyt oikean jalkansa. Animessa Zeff menetti jalkansa pelastaessaan Sanjia merestä. Zeffin jalka jäi jumiin ja ainoa keino saada jalka irti oli katkaista se kettingillä. Mangassa esitetty syy oli liian raaka laajalevitteiselle televisiolle, joten kohtaus jouduttiin muuttamaan. Tämä siis tarkoittaa, ettei animessa Zeff syönyt mitään.


title: Sanji

text: Sanji kysyi Zeffiltä itkien, miksi hän oli syönyt jalkansa, kun Sanjin tappamalla Zeff olisi saanut kaiken ruuan. Zeff vastasi, koska Sanjilla ja hänellä oli sama unelma: löytää All Blue. Koska Zeff kuitenkin menetti jalkansa sekä miehistönsä, hänellä ei ollut enää mahdollisuutta lähteä Grand Linelle josta All Blue voisi löytyä. Tämä ei kuitenkaan tuntunut haittaavan Zeffiä, vaan hän sanoi haluavansa saarelta selviydyttyään perustaa merelle ravintolan, jottei kenenkään tarvitsisi näkeä merellä nälkää vaikka joutuisi autiolle saarelle. Myös Sanji lupasi, että jos hän pääsisi elävänä saarelta, hän auttaisi Zeffiä rakentamaan ravintolan. Hetken kuluttua heidän riemukseen laiva kulki saaren ohi ja he pelastuivat. Tapahtuneen vuoksi Sanji ei enää koskaan haaskannut ruokaa ja suuttui, mikäli joku haaskasi sitä.


title: Sanji

text: Sanjin ja Zeffin välit ovat yhteisestä unelmasta huolimatta melko huolestuttavat. He haukkuvat toisiaan ja käyttävät välillä väkivaltaa. Sanji haukkuu usein Zeffiä "äijänryönäksi" (englannin haukkumanimikkeitä: Old Fart, Shitty-Geezer jne, kuso-jiji alkuperäisessä versiossa). Zeff sanoo usein, että Sanjin ruoka maistuu pahalle. Sanji aloitti tupakanpolton 10-vuotiaana. Tämä on kerrottu vain mangassa. Sanji syytti itseään siitä, että Zeff oli menettänyt toisen jalkansa ja joutunut sen vuoksi luopumaan merirosvon urasta, ja halusi jotenkin korvata sen hänelle.


title: Sanji

text: Yhdeksän vuotta myöhemmin Don Krieg saapui valtaamaan Baratieta. Olkihattupiraattien avustuksella Don Krieg ja hänen armadansa voitettiin. Kaikki ei kuitenkaan palannut normaaliksi, vaan Sanji päätti ryhtyä Olkihattupiraattien kokiksi. Sanji liittyi Olkihattupiraatteihin All Bluen etsimisen ja Namin vuoksi. Nami oli kuitenkin varastanut Going Merryn ja aarteet jättäen Olkihatut. Luffy, Zoro, Usopp, Sanji ja Zoron kaksi palkkionmetsästäjäystävää (Johnny ja Yosaku) lähtivät hakemaan Namia takaisin Arlongilta.


title: Sanji

text: Sanji tekee niin paljon ruokaa lähinnä Luffyn takia, että todennäköisesti Sanjin ruuat kuluttavat Olkihattujen berryjä eniten. Mangajaksossa #435 Sanji sai ensimmäisen etsintäkuulutuksensa joka on 77 miljoonaa berryä. Hänen kutsumanimensä on "mustajalka" joka viittaa etäisesti hänen opettajaansa Zeffiin jonka kutsumanimi oli "punajalka". Suuresta kiinniottopalkkiosta huolimatta Sanji tyrmistyi. Hänen etsintäkuulutukseen ei saatu Sanjista kuvaa, joten hänet piirrettiin siihen. Baratien väki oli joka tapauksessa ylpeitä Sanjin menestyksestä ja Sanjin etsintäkuulutus komeileekin heidän seinällään.


title: Sanji

text: Sanji on yli-inhimillisen voimakas, nopea ja sitkeä. Hän on kolmanneksi voimakkain Olkihattupiraattejen jäsen, Luffyn ja Zoron jälkeen. Taistelutaidot hän oppi Punajalka-Zeffiltä, minkä vuoksi Sanji taistelee ainoastaan jalkojaan käyttäen. Toinen syy on se, ettei hän halua vahingoittaa kokin käsiään. Taistelutekniikan nimi on ""punajalka"", joka tulee siitä, että jalka tahriintuu punaiseksi verestä. Hänen potkunsa ovat tarpeeksi voimakkaita murskaamaan kiviä ja kaatamaan hirviömäisen suuria vihollisia. Sanjin liikkeet ovat myös akrobaattisia taistelujen ajan.


title: Sanji

text: "Punajalka" on fiktiivinen taistelulaji, jossa käytetään pelkästään alaruumista sekä hyökkäyksien tekemiseen että suojautumiseen. Sanjilla on ilmiömäinen tasapaino, sillä hän voi tehdä potkusarjoja pitäen käsiä taskuissaan. Useimmiten hän myös pitää sätkää suussaan taistelun aikana. Hyökkäysten nimet ovat ranskaa, ja usein nimet tarkoittavat ruoka-aineksia ja ruumiinosia. 4Kids dubin hyökkäysten nimien on tarkoitus olla vain hauskoja ja liittyä jollain tavalla hyökkäyksiin. Sanji pystyy potkuillaan muokkaaman vastustajan kasvojen luustoa, ja tekemään heistä komeamman näköisiä. Hän on myös hyvin nopea, eikä harjaantumaton silmä pysty laskemaan, kuinka monesti hän on potkaissut, ja hän pysyi kuustaidon käyttäjän Kalifan vauhdissa ilman ongelmia.


title: Sanji

text: Tavallisten potkujen lisäksi, Enies Lobbyssä taistellessaan Jyaburaa vastaan, Sanji näytti uuden tekniikkansa nimeltä "Diable Jambe". Diable Jamben aikana tehtävät hyökkäykset ovat suunnilleen samat kuin tavallisesti, mutta Diable Jambea käyttääkseen hän pyörii yhdellä jalalla uskomattoman nopeudeasti, ja saa jalkansa tulikuumaksi. Tämän vuoksi hyökkäykset ovat voimakkaampia ja polttavat vastustajia, jolloin suojautuminenkin saattaa olla hyödytöntä. Eiichiro Odalta kysyttiin miksi kuumuus ei vaikuta Sanjiin itseensä, hän selitti Sanjin sydämen palavan kuumempana. Tämä tosin oli yksi Odan lukuisista vitsivastauksista. Toinen syy sille, miten Sanji kestää jalan kuumuuden on se, että kokkina hänen täytyy pystyä sietämään kuumiakin olosuhteita. Se ei kuitenkaan selitä, mikseivät hänen vaatteensa pala.


title: Sanji

text: Vaikka enimmäkseen Sanji taistelee jaloillaan, on hän käyttänyt keittiöveitsiä taistellessaan Wanzea vastaan, joka käytti suojanaan nuudeleista tehtyä haarniskaa johon potkut vain takertuivat. Keittiöveitsillä Sanji pilkkoi Wanzen nuudeliasun erilaisiksi annoksiksi ja viimeisteli Wanzen potkuillaan, sillä hänen mukaansa keittiöveitset eivät ole tappamista, vaan ruoanlaittoa varten.


title: Sanji

text: Sanjin strategiset kyvyt ovat pelastaneet Olkihatut monesta pulasta. Hän huijasi Crocodilea uskomaan, että Olkihatut ovat kuolleet, pelasti Olkihatut Rainbasesta hukkumasta, ohjasi Usoppin Tuomiotorniin Robinia pelastamaan, sulki Oikeuden portin ja mahdollisti siten Olkihattujen paon. Näiden tekojen takia Sanji on usein poissa paikalta suurten taistelujen aikana, eikä Maailmanhallitus ole päässyt todistamaan hänen taistelukykyjään. Vaikka Sanji onkin Olkihattujen kolmanneksi vahvin taistelija, hänen kiinniottopalkkionsa ei ole kolmanneksi, vaan neljänneksi suurin Robinin viedessä kolmannen sijan. Sanji on myös tällä hetkellä ainoa Olkihattupiraatti, josta ei ole valokuvaa etsintäkuulutuksessa. Brookin valokuva on tosin vanhentunut eikä esitä häntä enää nykyisessä olomuodossaan. Kahden vuoden jälkeen Sanji on oppinut uimaan nopeammin kuin merenmiehet. Hän potkii itselleen lisää nopeutta. Ja hän on oppinut CP9 sky walk liikkeen jolla hän pakeni Love Islandilla naisiksi tekeytyneitä miehiä karkuun.


title: Keskivartalolihavuus

text: Keskivartalolihavuus (myös "omenalihavuus") on rasvan kerääntymistä vyötärön tienoille, kehon etupuolelle. Sen vastakohta on ”päärynälihavuus” eli rasvan kertyminen reisiin ja pakaroihin. Näistä lihavuuden muodoista keskivartalolihavuus on yleisempi miehillä, päärynälihavuus taas naisilla.


title: Keskivartalolihavuus

text: Keskivartalolihavuuden ajatellaan joskus seuraavan oluenjuonnista. Vuonna 2003 julkaistun tutkimuksen mukaan ”kaljamahan” ja oluen juonnin välillä ei kuitenkaan ole yhteyttä.


title: Keskivartalolihavuus

text: Eräs keskivartalolihavuuden syy voi kuitenkin olla alkoholin ja ruoan yhteisvaikutus, sillä alkoholi lisää ruokahalua ja alkoholin ja ruoan yhdessä muodostama energiamäärä on suuri. Lisäksi arvellaan, että rasvan kerääntymistä elimistöön edistäisi se, että alkoholin aineenvaihdunta ohittaa elimistössä hiilihydraattien, rasvan, proteiinien ja muiden energiaravintoaineiden imeytymisen. Yksi gramma alkoholia tuottaa energiaa noin 30 kilojoulea (7 kcal), mikä on enemmän kuin mitä esimerkiksi sokerit tuottavat. (Vertailun vuoksi: gramma rasvaa tuottaa energiaa noin 38 kilojoulea eli 9 kcal.)


title: Keskivartalolihavuus

text: Keskivartalolihavuus on lähinnä miesten ongelma, koska naisilla rasva yleensä kerääntyy enemmän muihin ruumiinosiin, kuten lantion ja pakaroiden tienoille; kuitenkin keskivartalolihavuutta esiintyy myös joillakin naisilla.


title: John Wheeler

text: John Archibald Wheeler (9. heinäkuuta 1911 Jacksonville, Florida – 13. huhtikuuta 2008 Hightstown, New Jersey) oli yhdysvaltalainen teoreettisen fysiikan professori Princetonin yliopistosta.


title: John Wheeler

text: Wheeler käytti ensimmäisenä termejä musta aukko, informaatiofysiikka, madonreikä, kvanttivaahto ja monimaailma. Musta aukko ei kuitenkaan ole hänen oma keksintönsä, vaan hän nappasi sen yleisöltä avaruusalan kokouksessa 1967.


title: John Wheeler

text: Wheeler oli mukana kehittelemässä atomipommia 1940-luvun alussa Manhattan-hankkeessa ja ohjasi Hugh Everettin väitöskirjan. Häntä pidetään ydinfissioteorian tärkeänä kehittäjänä. Hän oli myös ajattelija, joka pohti elämän perimmäisiä kysymyksiä. Hänen väitöskirjansa Johns Hopkinsin yliopistossa käsitteli heliumkaasuja.


title: Panpsykismi

text: Panpsykismi (kreik. "pan" 'kaikki' + "psykhē" 'sielu') on mielenfilosofinen näkemys, jonka mukaan tietoisuus tai mieli on todellisuuden perustava ominaispiirre, joka on yhtä alkuperäistä tai alkuperäisempää kuin aine ja on olemassa kaikkialla universumissa.<


title: Panpsykismi

text: Filosofisena teoriana panpsykismin juuret ulottuvat aina antiikin Kreikkaan ja muinaiseen Intiaan. Esimerkiksi Thaleksen, Platonin, Spinozan, Leibnizin ja William Jamesin on katsottu kannattaneen panpsykismiä. Myös Vedanta-filosofiassa ja Mahayana-Buddalaisuuden piirissä on katsottu esiintyneen panpsykismiä. 1800-luvulla panpsykismi oli yksi suosituimmista mielenfilosofisista teorioista, mutta sen suosio väheni 1900-luvulla loogisen positivismin nousun myötä. Sittemmin sen suosio on jälleen lisääntynyt, koska monet katsovat sen edustavan parasta tapaa ratkaista niin sanottu tietoisuuden kova ongelma.


title: Panpsykismi

text: Termi "panpsyksimi" juontaa juurensa kreikan sanoista ""pan"" (πᾶν : "kaikki", "kokonaisuus") ja ""psykhe"" (ψυχή: "sielu", "mieli"). Sana ""psykhe"" tulee kreikan sanasta ""ψύχω"" ("psukhō", "puhallan"), joka voi tarkoittaa elämää, sielua, mieltä, henkeä, sydäntä tai "elämänhenkeä".


title: Panpsykismi

text: Panpsykismi ei ole uusi aatesuunta, vaan esimerkiksi jo Gottfried Leibniz ja Baruch Spinoza kannattivat sitä 1600-luvulla.


title: Panpsykismi

text: Paneksperientalismi on panpsykismin heikompi muunnelma. Sen mukaan kaikilla olioilla on elämyksellinen tietoisuus, mutta ei kognitiota eikä näin välttämättä mieltä. Paneksperientalismia on kannattanut muun muassa Alfred North Whitehead.


title: Panpsykismi

text: Panprotoeksperientialismi on paneksperientalismiakin heikompi muunnelma, jonka mukaan kaikilla olioilla on ei-fysikaalisia ominaisuuksia, jotka ovat elämyksellisen tietoisuuden esiasteita (tai elämyksellinen tietoisuus piilevässä, kehittymättömässä muodossa), mutta ei kognitiota tai tietoista tajuntaa.


title: Panpsykismi

text: Panpsykismin mukaan mieli on fyysistä. Esimerkiksi Daniel Dennett on perustellut mielen fyysisyyttä sillä, että jos henkisyys olisi luonteeltaan ei-fyysinen, sillä ei olisi fysikaalista energiaa eikä massaa eikä se täten voisi vaikuttaa maailmaan. Jos mieli voisi vaikuttaa fyysisen maailman ulkopuolelta, tämä johtaisi siihen, että energian säilymislaki ei pätisi.


title: Panpsykismi

text: Niels Bohr ajatteli, että kvantti-ilmiöt muistuttivat tietoisen kokemuksen kokonaisvaltaisia piirteitä. Matemaatikko Roger Penrose on esittänyt samankaltaisia ajatuksia kirjassa "Shadows of mind".


title: Panpsykismi

text: Thomas Nagelin mukaan todellisuuden hiukkasilla on alkeellinen tietoisuuden taso, joka on olemassa riippumatta siitä, onko se elollisessa vai elottomassa aineksessa. Aivojen kaltaisessa organisaatiossa nämä reagoivat ja tuottavat monimutkaisempia henkisiä ominaisuuksia ja lopulta tietoisuuden. Tämä järjestäytyminen on Nagelin mukaan holistinen, emergentti ominaisuus, eikä sitä voida siksi ymmärtää reduktionistisesti.


title: Panpsykismi

text: David Bohm on perustellut tietoisuuden olemassaoloa kvanttitason ilmiöillä. Hänen mukaansa alkeishiukkaseen, esimerkiksi elektroniin, liittyy uudentyyppinen aalto, joka vaikuttaa sen toimintaan; kvanttiaalto leviää laajalle. Tällöin hiukkanen alkeellisella tasolla ”tietää”, mitä sen ympäristössä tapahtuu. Bohmin mukaan on periaatteessa mahdollista, että tämä tieto johtaa tietoisuuteen, sillä hermosolut koostuvat atomeista ja atomit koostuvat alkeishiukkasista. Bohmin näkemys poikkeaa siitä, mitä kvanttitapahtumista yleensä ajatellaan, koska hänen mukaansa kvanttiaalto ei ”töni” hiukkasta vaan informoi sitä. Bohmin mukaan tietoisuus on pelkistettävissä kiinteästi aineen perusominaisuudeksi.


title: Panpsykismi

text: John Searle on esittänyt, että siinä missä veden nestemäisyys on vesiatomien korkeampi (emergentti) taso, on mieli aivojen korkeamman tason piirre. Searlen mukaan tämä tarkoittaa sitä, että kokemusperäisen tieteen on mahdollista selittää tietoisuus seuraukseksi tietynlaisista aivojen tapahtumasarjoista.


title: Panpsykismi

text: Filosofi David Chalmers on esittänyt, että yksi todellisuuden perusaines on informaatio, joka vaikuttaa kahdella tavalla: fysikaalisesti ja elämyksellisesti. Fyysinen osa tuottaa aineelliset vasteet ja elämyksellinen kokemuksellisuuden.


title: Panpsykismi

text: Panpsykismiä on arvosteltu siitä, että se ei ratkaise tietoisuuden ongelmaa: vaikka alkeishiukkasilla havaittaisiin informaatio-ominaisuuksia, niin panpsykismi ei kerro, miksi niillä on sellaisia. Tämä ainoastaan siirtäisi ongelman syvemmälle tasolle.


title: Erich Raeder

text: Erich Johann Albert Raeder (24. huhtikuuta 1876 – 6. marraskuuta 1960) oli natsi-Saksan laivaston komentaja toisessa maailmansodassa. Hän oli Saksan merivoimien komentaja vuosina 1928–1943 (, joka oli viran nimi vuodesta 1935). Raeder ylennettiin suuramiraaliksi 1939; samana vuonna hän sai tekniikan kunniatohtorin arvon.


title: Erich Raeder

text: Lokakuussa 1939 Raeder esitti suunnitelman, joka tähtäsi brittien meriherruuden poistamiseen Pohjanmereltä. Se edellytti Raederin mukaan, että Norjan satamat saadaan Saksan laivaston käyttöön. Esiteltyään suunnitelman Hitlerille Raeder sai tehtäväkseen suunnitella laivaston osuuden tulevalla Norjan-sotaretkellä. Seuraava suunnittelutyö oli maihinnousu Britanniaan, joka Raederin mielestä oli Saksan laivastolle mahdoton tehtävä.


title: Erich Raeder

text: Raeder erosi virastaan 30. tammikuuta 1943 Adolf Hitlerin syytettyä häntä epäonnistumisista, erityisesti joulukuun 1942 liittoutuneiden Murmanskin-saattueen paosta. Hitler yritti lepytellä häntä, mutta suuramiraali ilmoitti kylmästi että hänen arvovaltansa oli tuhottu pelkuruussyytteellä, ja masentuneena Hitler pyysi nimeämään kaksi seuraajaehdokasta. Raeder valitsi ehdolle kenraaliamiraali Rolf Carlsin, jota pidettiin tuolloin hänen ”kruununprinssinään” eli varmimpana seuraajanaan sekä sukellusvenelaivaston komentajan Karl Dönitzin. Hitler teki päätöksen Dönitzin eduksi, koska tämän miehet ja alukset olivat Hitlerin mielestä saaneet aikaan parempia tuloksia kuin pintalaivasto.


title: Erich Raeder

text: Raeder tuomittiin Nürnbergissä elinkautiseen vankeuteen, josta hänet kuitenkin vapautettiin 1955 heikon terveytensä vuoksi.


title: Batu-kaani

text: Batu-kaani (venäjäksi: Батый) (n. 1205 - 1255) oli mongolihallitsija ja Venäjää 250 vuotta hallinneen Kultaisen ordan (tai Kiptšakin kaanikunnan) perustaja. Batu oli Jotšin poika ja Tšingis-kaanin pojanpoika. Hän johti massiivista mongolihyökkäystä Venäjälle, Puolaan ja Unkariin.


title: Batu-kaani

text: Vaikka Tšingis-kaani tunnusti Batun isän Jotšin pojakseen, tämän verisukulaisuus ei ole varmaa, sillä Tšingis-kaanin vaimo oli kaapattu ja raiskattu ja vapautettiin vasta juuri yhdeksän kuukautta ennen Jotšin syntymää. Tämä seikka oli yleisesti tiedossa jo Tšingis-kaanin eläessä ja siitä puhuminen oli tabu. Se aiheutti kuitenkin ainaisen juovan Jotšin ja Tšingisin välille ja näkyi myöhemminkin muiden mongoleiden suhtautumisessa Jotšin perillisiin. Jotši sai kaanikuntaansa vain 4000 mongolisotilasta, joten Batu hankki suurimman osan sotilaistaan voittamistaan turkkilaisväestöistä.


title: Batu-kaani

text: Jotšin ja Tšingisin kuoleman jälkeen Batu oli mongolidynastian merkittävimpiä jäseniä ja myöhemmin vaa'ankielen asemassa asettaessaan setänsä Ögödein etusijalle toiseen setäänsä Toluihin nähden. Batu oli vannonut valan kaiken valloittamisesta "suurelle merelle" eli Atlantille saakka ja Ögödein kuolemaan asti pyrkikin juuri siihen. Batun ja hänen poikansa Sartakin kuoleman jälkeen Kultaisen ordan peri Batun veli Berke, joka aloitti sodan Hülegün hallitsemaa toista kaanikuntaa vastaan. Hän kyllä tunnusti nimellisesti Kublai-kaanin kiinalaisen valtaistuimen yliherruuden, mutta Kultainen orda oli Berken ajoista asti todellisuudessa itsenäinen.


title: Batu-kaani

text: Vuonna 1235 Batu, joka oli johtanut Krimin valtaamista, oli varustanut ehkä 130 000 miehen armeijan (varsinaisena johtajanaan Subutai) hyökätäkseen Eurooppaan. Armeija ylitti Volgan ja valtasi ja hävitti Volgan Bulgarian 1236.


title: Batu-kaani

text: Vuonna 1237 Batu lähetti lähettiläitä kaikkiin Venäjän kaupunkeihin ja kertoi säästävänsä ne, mikäli ne avaavat porttinsa mongoleille, luovuttavat 10% omaisuudestaan veroina ja 10% väestöstään orjina. Venäläisruhtinaat raivostuivat vaatimuksista, ja monessa kaupungissa mongolilähettiläät surmattiin. Mongolit päättivät hyökätä ensin vaikeampina pidettyihin, metsien keskellä oleviin kaupunkeihin, jonka jälkeen arokaupungit jäisivät ilman apua ja olisivat helppo kohde. He hyökkäsivät sydäntalvella, jolloin jäätyneet joet toimivat reitteinä. Ensimmäisenä he hyökkäsivät Rjazaniin joulukuussa 1237 ja tuhosivat sen täydellisesti. Poltettuaan Kolomnan ja Moskovan mongolit alkoivat piirittää Vladimiria helmikuussa 1238. Kolmen päivän päästä tämä Vladimir-Suzdalin pääkaupunki vallattiin ja poltettiin maan tasalle. Juri II pakeni ja varusti uuden armeijan, jonka mongolit tuhosivat täysin 4. maaliskuuta.


title: Batu-kaani

text: Tämän jälkeen Batu jakoi joukkonsa pienempiin osastoihin, jotka ryöstivät ja hävittivät 14 venäläistä kaupunkia, muiden muassa Tverin ja Rostovin. Vaikein valloitettava oli Kozelskin pikkukaupunki, jonka asukkaat vastustivat mongoleita seitsemän viikkoa. Lopulta ainoat hävitykseltä säästyneet merkittävät kaupungit pohjoisessa olivat Novgorod ja Pihkova, jotka suostuivat maksamaan lunnaita. Kesällä 1238 Batu hävitti Krimiä ja palautti järjestyksen Mordvaan. Talvella 1239 hän ryösti Tšernikovin. Kiova vallattiin vuosien piirityksen jälkeen joulukuussa 1239 ja siellä järjestettiin verilöyly. Valloituksen jälkeen Venäjän ruhtinaskunnat olivat enemmänkin Ordan vasallivaltioita kuin sen kiinteitä osia.


title: Batu-kaani

text: Batu pyrki sen jälkeen saavuttamaan "lopullisen meren", josta ei voisi edetä. Jotkut historioitsijat epäilevät, että Batun tarkoituksena oli vain turvata valtakuntansa eurooppalaisilta, mutta useimpien mielestä tavoitteena oli valloittaa koko Eurooppa heti kun hänen asemansa oli turvattu ja joukkonsa valmiina. Mongolit hyökkäsivät Keski-Eurooppaan kolmessa joukossa: yksi valloitti Puolan, hävittäen Sleesian herttuan Henrik Hurskaan ja Saksalaisen ritarikunnan yhdistyneen armeijan. Toinen ylitti Karpaatit ja kolmas eteni Tonavaa pitkin. Armeijat yhdistyivät ja murskasivat Béla IV:n armeijan Unkarissa huhtikuussa 1241. Keväällä 1242 mongolit laajensivat valtansa Itävaltaan ja Dalmatiaan ja hyökkäsivät Böömiin.


title: Batu-kaani

text: Hyökkäys Eurooppaan oli mongolien erään maineikkaimman kenraalin, Subutain, Batun nimellisessä alaisuudessa suunnittelema ja toteuttama. Subutai hankki ehkä suurimman osan maineestaan näistä voitoista.


title: Batu-kaani

text: Vuoden 1241 lopulla, kun Batu ja Subutai viimeistelivät suunnitelmiaan Itävallan, Italian ja Saksan valloittamiseksi, tieto suurkaani Ögödein kuolemasta saapui. Batu ja Subutai lähtivät suurkaania valitsevaan Kurultai-kokoukseen ja mongolit vetäytyivät alkukesään 1242 mennessä. Monien historioitsijoiden mukaan Ögödein kuolema juuri sinä vuonna pelasti Euroopan välittömältä tuholta. Batun ja Subutain oli tarkoitus pian tuhota Wien, vallata Saksan ruhtinaskunnat ja sitten Italia. Seuraava vuonna olisi ollut Ranskan ja Espanjan vuoro. Esimerkiksi Saksalaisen ritarikunnan murskaavan Legnitzin tappion perusteella ei ole syytä olettaa, että eurooppalaisarmeijat ritareineen olisivat tarjonneet mongoleille vakavasti otettavan vastuksen.


title: Batu-kaani

text: Batu ei tullut valituksi suurkaaniksi ja suuntasi mielenkiintonsa Aasian ja Uralin valloitustensa lujittamiseen. Subutai oli jäänyt Mongoliaan, jossa hän kuoli vuonna 1248. Batun vihanpito Güyük-kaanin kanssa esti tulevat Euroopan valloitukset: hänen piti ylläpitää puolustusta idästä tulevan hyökkäyksen varalta (Tsingis-kaanin lastenlasten välirikko johti lopulta Mongolivaltakunnan hajoamiseen). Batu perusti pääkaupunkinsa Sarain Volgan alajuoksulle vuonna 1242. Güyükin kuoleman jälkeen Batu suunnitteli uusia kampanjoita, mutta kuoli 1255. Valtaistuin siirtyi Sartak-pojalle jonka kuoleman jälkeen Kultaisen ordan peri Batun veli Berke.


title: Batu-kaani

text: Berke ei jakanut Batun kiinnostusta Euroopan valloittamiseen. Hän oli kiinnostuneempi sotimisesta serkkunsa Hülegün kanssa, jolle oli muslimikäännynnäisenä vihastunut Bagdadin hävityksestä. Hülegün suunnatessa Egyptiä kohti kostamaan mamelukkien hänelle aiheuttamaa tappiota, Berke lähetti joukkonsa hävittämään Hülegün Il-kaanien valtakunnalle kuuluviksi katsottuja alueita. Raivostunut Hülegü suuntasi joukkonsa pohjoiseen ja kärsi vakavan tappion Kaukasuksen pohjoispuolella 1263, Berken houkuteltua hänet pois pyhältä maalta.


title: Batu-kaani

text: Vielä kauan sen jälkeen kun mongolilähtöinen Yuan-dynastia oli ajettu Kiinasta ja Il-kaanien valtakunta luhistunut, Batun jälkeläiset hallitsivat Venäjän aroja.


title: Batu

text: Batu voi tarkoittaa:


title: Royal College of Music

text: Royal College of Music on vuonna 1882 silloisen Walesin prinssin, tulevan Edvard VII:n, perustama konservatorio, joka kouluttaa ammattimuusikoita bachelor-, masters- ja tohtori-ohjelmissa. Collegella on noin 600 opiskelijaa viidestäkymmenestäneljästä eri maasta. Oppilaitoksen toimitilat sijaitsevat South Kensingtonissa Lontoossa.


title: Ville Sirén

text: Ville Jussi Sirén (s. 11. helmikuuta 1964 Tampere) on suomalainen kykyjenetsijä ja uransa lopettanut jääkiekkopuolustaja. Hän voitti pelaajaurallaan yhden Suomen mestaruuden, hopean ja kaksi pronssia, yhden Sveitsin mestaruuden ja Ruotsin mestaruushopeaa sekä Kanada-cupin pronssin.


title: Ville Sirén

text: Ville Sirén aateloitiin Suomen Jääkiekkoleijonaksi numero 173 vuonna 2006.


title: Ville Sirén

text: Sirén aloitti uransa SM-liigassa Tampereen Ilveksessä, jossa hän pelasi kaudet 1982–1985. Hartford Whalers varasi hänet NHL:ään vuoden varaustilaisuuden toisella kierroksella numerolla 23. Sirén siirtyi Pohjois-Amerikkaan syksyllä 1985 ja pelasi neljä kautta Pittsburgh Penguinsissa. Tämän jälkeen hän pelasi vielä kaudet 1988–1990 Minnesota North Starsissa, kunnes palasi Suomeen HPK:hon. Yhden HPK:ssa pelatun kauden jälkeen hän pelasi kauden Ilveksessä, josta jatkoi seuraavaksi kaudeksi Ruotsin Elitserienissä pelanneeseen Luleå HF:ään. Luleåssa hän pelasi vuoteen 1994 saakka, jonka jälkeen pelasi kauden Västerås IK:ssa. Seuraavaksi hän pelasi Sveitsissä SC Bernissä kaudet 1995–1998 käyden pelaamassa viimeisellä kaudella kaksi ottelua Italian Serie A:ssa. Uransa viimeisen kauden 1998–1999 hän pelasi HIFK:ssa.


title: Ville Sirén

text: Yhteensä Sirénin tehot NHL:ssä olivat runkosarjassa 290 ottelussa 14 maalia ja 68 syöttöä eli yhteensä 82 tehopistettä. Pudotuspeleissä hän pelasi seitsemän ottelua ilman tehoja.


title: Ville Sirén

text: Maajoukkueurallaan Sirén edusti Suomea vuosien 1984 ja 1992 olympialaisissa, vuosien 1987 ja 1991 Kanada-cupissa sekä vuosien 1985, 1991 ja 1993 MM-kisoissa.


title: Ville Sirén

text: Pelaajauransa jälkeen Sirén on toiminut useiden vuosien ajan eri NHL-seurojen kykyjenetsijänä. Hän on toiminut Columbus Blue Jacketsin kykyjenetsijänä vuodesta 2013. Hän on toiminut aikaisemmin myös Washington Capitalsin, Ilveksen ja St. Louis Bluesin kykyjenetsijänä.


title: Congo (simpanssi)

text: Congo oli simpanssi, jonka englantilainen taiteilija sekä eläintieteilijä Desmond Morris opetti maalaamaan paperille ja kankaalle. Congo myös esiintyi televisiossa Morrisin kanssa.


title: Congo (simpanssi)

text: Elämänsä aikana Congo maalasi noin 400 teosta, joista joitakin on huutokaupattu suureen hintaan. Eräästä Congon maalauksesta maksettiin huutokaupassa 25 000 dollaria. Teosten tyylisuunnan sanottiin noudattavan abstraktia impressionismia. Simpanssi oli tuotteliaimmillaan 1950-luvun lopulla.


title: Congo (simpanssi)

text: Congo kuoli tuberkuloosiin vuonna 1967.


title: Preventio

text: Preventio (engl. prevention) on lääketieteen käsite, joka tarkoittaa sairauksien ennalta ehkäisyä ja sairauksien seurausten pienentämistä. Preventiota tapahtuu primaarisessa, sekundaarisessa ja tertiaarisessa tasossa, joista ainoastaan primaaripreventio on puhtaasti ennalta ehkäisevää toimintaa.


title: Preventio

text: Primaarisessa ehkäisyssä torjutaan sairauksien syntymistä. Uhkaan voidaan varautua jo ennen kuin vaaratekijä on läsnä (esimerkiksi rokotukset) tai vähentää vaaratekijän aiheuttamaan haittaa, kun se on jo läsnä (esimerkiksi hygienia influenssaepidemian aikana ja rajoitukset). Primaaripreventioon kuuluu muun muassa suurin osa kansalle suunnatusta terveyskasvatuksesta ja terveydenhuollon terveysneuvonta.


title: Preventio

text: Sekundaarisessa vaiheessa toimitaan sairauden varhaisen diagnoosin jälkeen, jolloin pyritään estämään sairauden etenemistä ja oireiden syntymistä joko poistamalla riskitekijä tai pienentämällä sen vaikutusta. Sekundaaripreventio on sairauden hoitoa. Seulontoja, jotka kohdistuvat sairauden esiasteisiin ja niitä aiheuttaneisiin riskitekijöihin (esimerkiksi syöpäseulonnat), voidaan pitää sekundaaripreventiona. Seulontaa voidaan siis pitää sekä primaari- että sekundaaripeventiona.


title: Preventio

text: Tertiaarisessa ehkäisyssä vähennetään jo puhjenneen sairauden negatiivisia vaikutuksia estämällä olemassa olevan sairauden ja sen aiheuttamien haittojen paheneminen. Kuntoutus on esimerkki tertiaaripreventiosta.


title: Gorom-Gorom

text: Gorom-Gorom on kaupunki pohjoisessa Burkina Fasossa. Se on Oudalanin provinssin pääkaupunki. Kaupunki on kuuluisa toreistaan ja moskeijoistaan. Gorom-Goromin lähistöllä kaivetaan hopeaa.


title: Sinfonia nro 100 (Haydn)

text: Joseph Haydnin sinfonia nro 100 G-duuri, lisänimeltään "Sotilassinfonia" (), on vuonna 1794 valmistunut orkesterisävellys. Sinfonia kuuluu hänen kahteentoista "Lontoon-sinfoniaansa", jotka hän sävelsi Lontoon-matkojensa yhteydessä vuosina 1791–1795.


title: Sinfonia nro 100 (Haydn)

text: Lisänimi "Sotilassinfonia" tulee Haydnin käyttämistä lyömäsoittimista, jotka viittaavat turkkilaiseen sotilasmusiikkiin. Niitä käytetään toisessa osassa ja viimeisen osan lopussa. Toisen osan loppupuolella oleva trumpettifanfaari saattaa olla toinen syy lisänimelle.


title: Sinfonia nro 100 (Haydn)

text: Teoksen neljä osaa noudattavat klassisen sinfonian järjestystä (nopea osa, hidas osa, menuetti, nopea osa), mutta hitaan osan tilalla on reipas "Allegretto":


title: Kvantti-informaatio

text: Kvantti-informaatio on informaatiota, joka sisältyy kvanttifysikaalisen järjestelmän tai laitteen tilaan. Kvantti-informaation tavanomainen yksikkö on kubitti (qubit), ja samaa nimeä voidaan käyttää myös kaksitilaisesta kvanttioliosta kvanttitietokoneen osana.


title: Kvantti-informaatio

text: Kvantti-informaatiota käsitellään kvanttitietokoneella ja tallennetaan kubiteista muodostuvaan kvanttimuistiin.


title: Kvantti-informaatio

text: Kvantti-informaatiota ei yleensä voi kopioida tai lukea muuttamatta samalla sen tilaa.


title: Kvantti-informaatio

text: Kvantti-information käsittely mahdollistaa toimintoja, jotka eivät ole mahdollisia klassisissa järjestelmissä. Esimerkkinä on ehdottoman turvallinen tiedon välitys ja salaus.


title: Kvantti-informaatio

text: Kvantti-informaatiota ja sen muutoksia voidaan mitata Shannonin entropian kanssa analogisella kvanttientropialla:


title: Kvantti-informaatio

text: missä "S" on kvanttijärjestelmän tiheysmatriisi.


title: Matías Delgado

text: Matías Emilio Delgado (s. 15. joulukuuta 1982, Rosario, Argentiina) on argentiinalainen jalkapalloilija, joka edustaa turkkilaista Beşiktaş JK:ta. Delgadon pelipaikka on keskikenttäpelaaja. Hänellä on myös Italian passi.


title: Matías Delgado

text: 181 senttimetriä pitkä Delgado edusti kotimaassaan Chacarita Juniorsia sekä River Platen ja Argentinos Juniorsin juniorijoukkueita, kunnes siirtyi Baseliin 26. elokuuta 2003.


title: Matías Delgado

text: Delgado on toisen tunnetun argentiinalaisjalkapalloilijan, Julio Hernán Rossin serkku.


title: Kielce

text: Kielce on keskisessä Puolassa sijaitseva kaupunki, jossa oli vuonna 2009 noin 202 000 asukasta. Se on ollut Swietokrzyskien ("pyhän Ristin") voivodikunnan pääkaupunki vuodesta 1999, mitä ennen se sijaitsi Kielcen voivodikunnassa. Kaupunki sijaitsee keskellä pyhän Ristin vuoristoa Silnicajoen varrella. Kaupungin merkittävin elinkeino oli aikaisemmin kalkkikiven louhinta, mutta nykyisin se on kaupan keskus.


title: Kielce

text:
Ennen toista maailmansotaa kolmannes Kielcen asukkaista oli juutalaisia. Paikalliset gheton asukkaat tuhottiin elokuussa 1942 ja loput lähetettiin Treblinkaan. Vielä sodan jälkeenkin kaupungissa tapahtui 4. heinäkuuta 1946 pogromi, jossa tapettiin 35 ihmistä. Suuri osa puolanjuutalaisista pakeni sen vuoksi maasta.
Muzeum Zabawek on Puolan suurin leikkikalu- ja pelimuseo. Se sijaitsee torin laidalla kaupungin keskustassa.


title: Kuressaaren lentoasema

text: Kuressaaren lentoasema sijaitsee Saarenmaan saarella Virossa, noin kolme kilometriä Kuressaaren kaupungista eteläkaakkoon.


title: Kuressaaren lentoasema

text: Lentoaseman ensimmäinen kiitotie rakennettiin 1930-luvun jälkipuoliskolla ja lentoasema avattiin virallisesti 6. maaliskuuta 1945. Lentoliikenne kasvoi voimakkaasti seuraavien vuosien aikana ja vuosina 1949–1953 välisenä aikana Kuressaaresta oli jopa 10–14 päivittäistä lentoa Tallinnaan. Uusi terminaalirakennus rakennettiin 1962. Kiitotietä pidennettiin vuonna 1976 ja samalla toinen kiitotie otettiin käyttöön. Terminaalirakennusta uusittiin viimeksi vuonna 2007.


title: Kuressaaren lentoasema

text: Vuonna 2009 lentoaseman kautta matkusti yhteensä 19 519 matkustajaa. Lentoaseman omistaa "AS Tallinna Lennujaam", joka omistaa myös myös muun muassa Tallinnan lentoaseman.


title: Kuressaaren lentoasema

text: Kuressaaren lentoasemalla on kaksi asfalttipäällysteistä kiitotietä: kiitotie 17/35 (1 518×30 m) ja kiitotie 05/23 (799×30 m).


title: Kuressaaren lentoasema

text: Kuressaaresta on lentoja vuonna 2016 Tallinnaan ja Ruhnulle:


title: Kaukovaikutus

text: Kaukovaikutuksella () tarkoitetaan fysiikassa avaruudessa toisistaan erillään olevien kappaleiden välistä ei-lokaalista vuorovaikutusta.


title: Kaukovaikutus

text: Termiä on käytetty useimmiten varhaisten gravitaatiota ja sähkömagnetismia koskevien teorioiden yhteydessä kuvaamaan sitä, kuinka kappale voi vaikuttaa toiseen matkan päästä. Yleisemmin käsite "kaukovaikutus" viittaa siihen, että varhaiset atomistiset ja mekanistiset teoriat eivät onnistuneet selittämään kaikkia fysikaalisia vuorovaikutuksia törmäysten avulla. Tämän ongelmallisen ilmiön tutkimus ja siitä tehdyt päätelmät johtivat fysiikassa huomattaviin tuloksiin, kentän käsitteestä lomittumiseen ja standardimallin mukaisiin välittäjähiukkasiin saakka.


title: Kaukovaikutus

text: Yritykset selvittää kaukovaikutuksen luonne sähkömagnetismin teoriassa johti kentän käsitteen kehittymiseen. Varauksellisten kappaleiden välisen sähköstaattisen, Coulombin lain mukaisen vuorovaikutuksen selitetään johtuvan siitä, että varaukset muodostavat ympärilleen sähkökentän, joka kohdistaa muihin varauksiin voimia. Kentän käsitteen tekivät lopulta perustavan tärkeäksi Maxwellin yhtälöt, jotka selittävät kenttien avulla kaikki sähkömagneettiset vuorovaikutukset samoin kuin valonkin, jota siihen saakka oli pidetty aivan eri ilmiönä. Maxwellin teoriassa kenttä on todellinen fysikaalinen olio, jolla on energia, liikemäärä ja impulssimomentti jakautuneena tietyllä tavalla koko sille alueelle, jolle kenttä on levinnyt, ja täten se voi myös kuljettaa energiaa avaruuden halki. Näin ollen kaukovaikutus on vain näennäinen ilmiö, joka johtuu varausten ja niitä ympäröivän kentän välisestä vuorovaikutuksesta.


title: Kaukovaikutus

text: Minkowskin avaruudessa sähkömagnetismi voidaan kuvata ilman kenttiäkin hiukkasten välisenä suorana vuorovaikutuksena, jota välittävät valonluontoiset vektorit. Tämä johtaa Fokkerin-Terroden-Schwarzchildin vaikutusintegraaliin. Tällaista elektrodynamiikan teoriaa sanotaan usein "suoraksi vuorovaikutukseksi" erotukseksi kenttäteorioista, joiden mukaan kaukovaikutuksia välittää kenttä, joka on siinä mielessä lokalisoitunut, että sen dynamiikka määräytyy paikallisten kenttäparametrien mukaan. Toisin kuin Maxwellin teoria, tämä elektrodynamiikan kuvaustapa ei selitä näennäistä kaukovaikutusta välittävän kentän vaan erityisen suhteellisuusteorian luonnollisen geometrian avulla.


title: Kaukovaikutus

text: Monet tutkijat, ensimmäisenä Paul Dirac, ovat todistaneet, että tietyin järkevin edellytyksin suoran vuorovaikutuksen teorioita ei voida kuvata Lagrangen eikä Hamiltonin funktion avulla. Sen vuoksi Fokkerin-Tetroden teorialla on lähinnä historiallista merkitystä. Kuitenkin Feynman ja Schwinger kehittivät kvanttielektrodynamiikan yrittäessään selittää kaukovaikutukset ilman kenttää, jota on usein vaikea kvantittaa.


title: Kaukovaikutus

text: Newtonin gravitaatioteoria ei sisältänyt mitään oletuksia siitä, mikä välittää gravitaation eli kaikkien massojen välisen vetovoiman. Hänen teoriansa kuitenkin oletti, että gravitaatio vaikuttaa välittömästi, etäisyydestä riippumatta. Newton osoitti matemaattisesti, että jos gravitaatio ei vaikuta välittömästi, impulssimomentti ei säily, mutta Keplerin lakien mukaan planeettojen ilmpulssimomentti säilyy. (Newtonin matemaattinen todistus tosin on pätevä vain, jos avaruus oletetaan euklidiseksi.)


title: Kaukovaikutus

text: Newtonin kannalta kaukovaikutuksen voidaan katsoa olevan "ilmiö, jossa muutos jonkin systeemin sisäisissä ominaisuuksissa saa aikaan muutoksen etäällä olevan systeemin sisäisissä ominaisuuksissa, riippumatta minkään muiden systeemien vaikutuksesta tuohon etellä olevaan systeemiin, ja ilman mitään prosessia joka kuljettaisi tämän vaikutuksen jatkuvasti avaruudessa ja ajassa". (Berkovitz 2008).


title: Kaukovaikutus

text: Tähän liittyen Ernst Mach esiitti kysymyksen, miten pyörivät kappaleet tietävät, kuinka paljon niiden on pullistuttava ekvaattorilla. Tämä näyttää edellyttävän kaukaisen aineen aikaansaamaa kaukovaikutusta, joka kertoo pyörivälle kappaleelle maailmankaikkeuden tilasta. Einstein antoi tälle kysymykselle nimen Machin periaate.


title: Kaukovaikutus

text: Jo Newton itse oli ollut tyytymätön ajatukseen gravitaatiosta todellisena kaukovaikutuksena. Hänen mielestään asialle piti olla olemassa jokin muu selitys, jota kuitenkaan ei ollut vielä keksitty. Niinpä eräässä kirjeessään hän kirjoitti:


title: Kaukovaikutus

text: Albert Einsteinin erityisen suhteellisuusteorian mukaan valonnopeus on suurin nopeus, jolla mikään informaatio voi levitä. Välitön, samanaikainen kaukovaikutus ei tämän vuoksi ole mahdollista. Muussa tapauksessa jos jokin kappale äkillisesti siirrettäisiin pois paikoiltaan, toinen kappale kokosi sen vaikutuksen välittömästi, mikä merkitsisi informaation kulkemista valoa nopeammin.


title: Kaukovaikutus

text: Relativistisen gravitaatioteorian on siis täytettävä muun muassa se ehto, että gravitaatio ei voi välittyä valonnopeutta suuremmalla nopeudella. Elektrodynamiikan aikaisemmasta menestyksestä voitiin päätellä, että relativistisessa gravitaatioteoriassa oli käytettävä kentän käsitettä tai jotakin siihen verrattavaa.


title: Kaukovaikutus

text: Ongelman ratkaisi Einsteinin yleinen suhteellisuusteoria, jonka mukaan gravitaatiovuorovaikutuksen välittää aika-avaruuden geometrian muuntuminen. Aine vääntää aika-avaruuden geometriaa, ja sähkö- ja magneettikenttien tavoin nämäkin ilmiöt etenevät valonnopeudella. Tämän vuoksi aineen läsnä ollessa aika-avaruus tulee epäeuklidiseksi, mikä ratkaisee näennäisen ristiriidan Newtonin todistaman impulssimomentin säilymislain ja Einsteinin suppeamman suhteellisuusteorian välillä. Machin kysymys pyörivien kappaleiden pullistumisesta saa myös ratkaisunsa, sillä aika-avaruuden paikallinen geometria kertoo pyörivälle kappaleelle muusta maailmankaikkeudesta. Newtonin liikeopin mukaan avaruus vaikuttaa kappaleisiin, mutta kappaleet eivät vaikuta avaruuteen. Sen sijaan Einsteinin mukaan kappaleet vaikuttavat avaruuteen, käyristäen sitä, ja avaruus vaikuttaa kappaleisiin.


title: Kaukovaikutus

text: 1900-luvun alkupuolelta saakka kvanttimekaniikka on esittänyt uusia haasteita näkemykselle, että fysikaalisten prosessien on noudatettava lokaliteettia. Onko kvanttiteorian mukainen lomittuminen katsottava kaukovaikutukseksi, riippuu aaltofunktion ja dekoherenssin luonteesta, joista tiedemiehet ja filosofit yhä väittelevät. Yhden kannan väittelyssä pani alulle Einstein, joka yhdessä Boris Podolskyn ja Nathan Rosenin kanssa kyseenalaisti ajatuksen, että kvanttimekaniikka kuvaisi todellisuuden täydellisesti. He esittivät ajatuskokeen, jossa on mukana kaksi havaittavaa suuretta, esimerkiksi paikka ja liikemäärä, joita vastaavat kvanttimekaaniset operaattorit eivät kommutoi.


title: Kaukovaikutus

text: Tämä ajatuskoe, joka tunnetaan EPR-paradoksina, perustuu lokaliteetin periaatteeseen. Paradoksi esitetään usein seuraavassa muodossa: kaksi hiukkasta vuorovaikuttaa ja lentää sen jälkeen päinvastaisiin suuntiin. Vielä sittenkin, kun hiukkaset ovat niin kaukana toisistaan, että mikään klassinen vuorovaikutus niiden välillä ei olisi mahdollinen, toisen hiukkasen mittaaminen kuitenkin määrittää toista hiukkasta koskevien mittausten tulokset. Tämä näyttää olevan ristiriidassa sen suhteellisuusteorian perusperiaatteen kanssa, ettei mikään signaali kahden paikan välillä voi kulkea valoa nopeammin. Einstein kutsui tätä kvanttimekaniikan ennustamaa ilmiötä, jonka hän yritti osoittaa mahdottomaksi, "aavemaiseksi kaukovaikutukseksi."


title: Kaukovaikutus

text: Koska kvanttimekaaniset prosessit ovat ennustamattomia, tätä ilmiötä ei kuitenkaan voida hyödyntää informaation välittämiseksi paikasta toiseen valoa nopeammin.


title: Kaukovaikutus

text: Sen jälkeen kun EPR-paradoksi oli julkaistu, useat tiedemiehet kuten de Broglie alkoivat kiinnostua lokaaleista piilomuuttujateorioista. 1960-luvulla John Stewart Bell johti epäyhtälön, joka osoitti kokeellisesti testattavan eron kvanttimekaniikan ja lokaalisten piilomuuttujateorioiden tulosten välillä. Alain Aspectin vuonna 1982 suorittamat kokeet ovat johtaneet tuloksiin, jotka ovat sopusoinnussa kvanttimekaniikan ennusteiden kanssa, mikä on antanut aihetta päätellä, etteivät lokaalit piilomuuttujateoriat voi olla oikeita. Voidaanko tämä tulkita todisteeksi ei-lokaalisuudesta riippuu kvanttimekaniikan tulkinnoista.


title: Kaukovaikutus

text: Kvanttimekaniikan epästandardit tulkinnat eroavat myös toisistaan siinä, miten ne selittivät EPR-tyyppisten kokeiden tulokset. Bohmin tulkinta selittää lomittumisessa ilmenevät korrelaatiot ei-lokaalien piilomuuttujien avulla. Monet monimaailmatulkinnan kannattajat väittävät, että heidän tulkintansa voi selittää nämä korrelaatiot tavalla, joka ei riko lokaliteettia, selittämällä, että mittausten tulokset eivät välttämättä ole yksikäsitteiset.


title: Hülegü-kaani

text: Hülegü-kaani (1217 – 8. helmikuuta 1265) oli mongolihallitsija, joka hävitti Bagdadin ja valloitti suuren osan Lähi-itää. Hän oli Tšingis-kaanin pojanpoika, Möngken ja Kublai-kaanin veli sekä Persian Il-kaanien valtakunnan ensimmäinen hallitsija.


title: Hülegü-kaani

text: Hülegün oli Toluin ja kristityn naisen poika. Hänet lähetti hänen veljensä, suurkaani Möngken vuonna 1255 viimeistelemään Lähi-idän muslimivaltioiden tuhoa. Tarkoitus oli ensiksi alistaa Iranissa asunut lurien kansa, toiseksi hävittää assassiinien sektio, kolmanneksi alistaa tai tuhota abbasidien kalifaatti, neljänneksi alistaa tai tuhota aijubidien valtiot Syyriassa ja lopuksi alistaa tai tuhota mamelukkien sulttaanikunta Egyptissä.


title: Hülegü-kaani

text: Hülegü johti ehkä suurinta koskaan koottua mongoliarmeijaa – Möngken määräyksestä joka kymmenes taistelukykyinen mies oli otettu siihen. Hän voitti helposti lurit ja hänen maineensa säikytti assassiinit niin, että he luopuivat valloittamattomasta Alamutin linnakkeestaan ilman taistelua. Mongoliarmeija asettui Bagdadin ulkopuolelle marraskuussa 1257. Hülegü vaati antautumista, mutta kalifi kieltäytyi varoittaen, että mongolit tulisivat kohtaamaan jumalan vihan, jos hyökkäisivät kalifaattiin. Monet lähteet kertovat, että kalifi laiminlöi puolustuksen: hän ei koonnut armeijoita eikä vahvistanut kaupungin muureja.


title: Hülegü-kaani

text: Mongolit järjestivät kaupungin ympärille piirityksen paaluaitoineen ja katapultteineen. Taistelu alkoi 29. tammikuuta ja oli piiritykseksi nopea: Bagdad antautui 10. helmikuuta. Mongolit aloittivat viikon kestäneen teurastuksen ja hävityksen. Kuolleiden määrästä ei ole tarkkaa tietoa; arviot vaihtelevat 90 000:stä satoihin tuhansiin. Bagdadin suuri kirjasto Viisauden talo lukemattomine ainutlaatuisine historiallisine dokumentteineen ja tieteellisine kirjoineen hävitettiin. Moskeijat, palatsit, kirjastot, kaikki sukupolvien aikana rakennetut rakennukset poltettiin maan tasalle. Kalifi ja kaikki hänen poikansa yhtä lukuun ottamatta surmattiin. Bagdad hävitettiin näin pahoin sen vastarinnan takia. Tämä oli mongolien omaksuma strategia: heti antautuneet kaupungit säästyivät yleensä pahalta hävitykseltä. Bagdadia kohdannut hävitys oli tiettävästi mongolien aiheuttamista pahin, vaikkakin joidenkin kiinalaisten kaupunkien on kerrottu kärsineen jokseenkin vastaavasti. Bagdad oli asumaton, raunioitunut kaupunki vuosisatoja ja kesti pitkään, ennen kuin se sai takaisin edes jotain aiemmasta loistostaan.


title: Hülegü-kaani

text: Kalifaatin tuhon jälkeen mongolit kääntyivät Syyriaan voittaen aijubidit ja lähettäen tiedustelijoita Gazaan saakka. Egypti olisi ollut seuraava kohde, mutta Möngken kuolema ja siitä johtunut vaikea hallitsijakriisi sai suurimman osan Hülegün joukoista vetäytymään. Vaikkakin suurkaaniksi lopulta saatiin valittua Kublai-kaani, ei Mongolivaltakuntaa yhtenäisenä käytännössä vuoden 1258 jälkeen ollut enää olemassa, vaan sen tilalla oli neljä itsenäistä valtiota, joista yksi oli Hülegün Il-kaanien valtakunta.


title: Hülegü-kaani

text: Samaan aikaan mamelukit löivät Palestiinaan jätetyt mongolit Ain Jalutin taistelussa. Mongolit menettivät lopullisesti Palestiinan ja Syyrian, ja Hülegün valtakunnan länsirajaksi tuli Tigris-joki. Hülegü palasi vuonna 1262, mutta sen sijaan, että olisi pystynyt kostamaan tappion, hän ajautui sisällissotaan Kultaisen ordan Berken kanssa, joka oli muslimina raivoissaan Bagdadin hävityksestä. Berke liittoutui mamelukkien kanssa ja teki hyökkäyksiä, joilla houkutteli Hülegün pohjoiseen, jossa tämä kärsi vakavan tappion. Se oli ensimmäinen mongolien keskinäinen avoin sota Tšingis-kaanin jälkeen ja enteili valtakunnan lopullista hajoamista. Hülegü kuoli vuonna 1265 ja hänet haudattiin Šahiin, joka on yksi Urmia-järven saarista.


title: Informaatiofysiikka

text: Informaatiofysiikka on fyysikko John Wheelerin keksimä hypoteettinen käsite.


title: Informaatiofysiikka

text: Informaatiofysiikan sanotaan olevan luonteeltaan liki panpsykismiä pyrkiessään tutkimaan sekä selvittämään miten ihmisen tietoisuudella voi olla yhteys ympäristön syvimpiin perusrakenteisiin.


title: The Diplomats

text:
The Diplomats on yhdysvaltalainen hiphop-ryhmä, joka on peräisin New Yorkin Harlemista. Ryhmä tunnetaan myös nimillä Dipset ja Byrdgang.
Cam'ronin ja Jim Jonesin perustamaan ryhmään kuuluvat nykyään myös Freekey Zekey, Juelz Santana, 40 Cal, J.R. Writer, Hell Rell ja Jha Jha. Ryhmä on julkaissut yhteensä neljä albumia ja on erityisen aktiivinen mixtapejen julkaisija. The Diplomatsilla on myös oma levy-yhtiö "Diplomat Records" sekä oma alkoholijuomamerkki, "Sizzurp". Ryhmään on yhteydessä myös muita ryhmiä, kuten Purple City ja brittiläinen S.A.S..


title: The Diplomats

text: Albumit:


title: The Diplomats

text: Mixtapet:


title: The Diplomats

text: The Diplomatsin kotisivut


title: Denis Tumasjan

text: Denis Aleksandrovitš Tumasjan (, s. 24. huhtikuuta 1985 Kiova, Ukrainan SNT, Neuvostoliitto) on venäläinen jalkapalloilija, joka edustaa lainalla Venäjän jalkapalloliigassa pelaavaa FK Ufaa. Hän on pelipaikaltaan keskuspuolustaja.


title: Denis Tumasjan

text: Tumasjan siirtyi 18-vuotiaana pietarsaarelaiseen JBK:iin, josta Hannu Touru nosti hänet FF Jaron joukkueeseen elokuussa 2004. Hän pelasi Veikkausliigassa vuonna 2004 viisi ottelua ja teki yhden maalin. Kaudella 2005 hän pelasi Jarossa 21 ottelua. Kaudeksi 2006 hän siirtyi Venäjän pääsarjassa pelanneeseen FK Torpedo Moskovaan arviolta 300 000 euron siirtosummalla. Tumasjan siirtyi kaudeksi 2009 FK Ural Jekaterinburgiin.


title: Ruhnun lentokenttä

text: Ruhnun lentokenttä () sijaitsee Ruhnun saarella, Virossa. Kenttä sijaitsee saaren eteläosassa. Sen ICAO-koodi on EERU; IATA-koodia sillä ei ole. Lentokenttää ylläpitää valtiollinen AS Tallinna Lennujaam.


title: Ruhnun lentokenttä

text: Kentällä on yksi nurmipintainen kiitotie (13/31), jonka mitat ovat 600 × 20 m. Kiitotielle ei ole lähestymisvaloja.


title: Ruhnun lentokenttä

text: Ruhnulle on säännöllistä reittiliikennettä talvisin. Kaudella 2018–2019, lokakuun alusta huhtikuun loppuun, saksalainen FLN Frisia-Luftverkehr GmbH lentää torstaisin reitin Pärnu–Ruhnu–Kuressaare–Ruhnu–Pärnu.


title: 88 mm KwK 36 L/56 panssarivaunukanuuna

text: 8,8 cm KwK 36 L/56 oli saksalainen panssarivaunukanuuna, jota käytettiin ainoastaan Tiger I-panssarivaunussa. "88 mm KwK 36 L/56" tarkoittaa: putken sisähalkaisija rihlan harjasta rihlan harjaan on 88 mm; tämä on panssarivaunukanuuna (Kampfwagenkanone); se vuosi kun tykin viimeistely lopetettiin oli 1936; ja putken pituus on 56 kertaa kaliiperi (56x88 mm).


title: 88 mm KwK 36 L/56 panssarivaunukanuuna

text: Tykki oli puoliautomaattinen, eli laukauksen jälkeen hylsy poistui automaattisesti lukosta ja lukko jäi auki ja vireeseen seuraavaa laukausta varten. Kanuuna oli myös varustettu sähkölaukaisulla, joka tarkoittaa sitä että nallia ei sytytä iskuri, vaan sähkövirta.


title: 88 mm KwK 36 L/56 panssarivaunukanuuna

text: KwK 36 oli muunnelma kuuluisasta 8,8 cm FlaK 36:sta, joka taas oli kehitetty 8,8 cm FlaK 18-ilmatorjuntatykkimallista. Pohjimmiltaan "FlaK 36" oli "FlaK 18" asennettuna kolmeen osaan. Aseen kehitti kuuluisa Kruppin tehdas.


title: 88 mm KwK 36 L/56 panssarivaunukanuuna

text: Se oli ensimmäisen kerran käytössä Francon puolella taistelleen saksalaisen Legion Condorin taisteluissa Espanjan sisällissodassa, missä se loi maineen loistavana ilmatorjuntatykkinä ja panssarintorjuntakanuunana. Tämä käsitys vahvistui Ranskan sotaretken aikana vuonna 1940, kuten myös Rommelin Afrika Korpsin käsissä Pohjois-Afrikassa. Kun Wehrmachtin taistelu alkoi Neuvostoliitossa, FlaK 36 oli ainoa saksalainen tykki, joka pystyi tuhoamaan venäläisten T-34 ja KV-sarjan panssarivaunut kaukaa. Vuonna 1938 "8,8 cm FlaK 18":aa oli harkittu käytettäväksi maamaaleja, etenkin bunkkereita ja muita kantalinnoitteita, vastaan.


title: 88 mm KwK 36 L/56 panssarivaunukanuuna

text: Toukokuussa 1941 saksalainen kenraalit olivat vaatineet uutta panssarivaunukanuunaa Tigeriin, joka tuolloin oli vielä kehitysvaiheessa. Sen piti pystyä läpäisemään 100 mm panssaria noin 1 500 metristä ja uudistetun Pzgr.39:n piti pystyä siihen. Tämä oli ensimmäinen kahdesta syystä, miksi "88 mm KwK 36 L/56" haluttiin Tiikerin pääkanuunaksi Rheinmetall-Borsigin 75 mm KwK 42 L/70 sijaan. Toinen syy oli se, että siihen aikaan panssariläpäisykyky riippui ammuksen halkaisijan suhteesta panssaroinnin paksuuteen.


title: 88 mm KwK 36 L/56 panssarivaunukanuuna

text: Toisen maailmansodan aikana panssariammuksen läpäisykyky perustui ammuksen painoon (88 mm 10,2 kg/ 75 mm 6,8 kg). Teorian mukaan, mitä suurempi ammuksen lähtönopeus on, sitä läpäisevämpi mikä tahansa ammus on, sillä ammuksen kineettinen energia kasvaa neliösuhteessa sen lähtönopeuteen ja suorassa suhteessa sen massaan. Todellisessa toisen maailmansodan aikaisessa panssaritaistelussa on kuitenkin toinen tärkeä vaihteleva muuttuja. Paksuus/halkaisija (T/d) kerroin, jonka mukaan mitä suurempi halkaisija ammuksessa on verrattuna panssaroinnin paksuuteen, sitä parempi on läpäisyn mahdollisuus. Jos panssarin läpäisevän ammuksen halkaisija ylittää panssarin paksuuden, panssaroinnin antama suoja vähenee suhteessa ammuksen halkaisijaan. Kun Tiikeri osui T-34:seen halkaisijaltaan 88 mm ammuksella varhaisen T-34:n 45 mm vahvaan etupanssariin, ei panssaroinnin 30 asteen kallistuksesta ollut juurikaan apua.


title: 88 mm KwK 36 L/56 panssarivaunukanuuna

text: Panssarikrenatööridivisioona Großdeutschlandin 13. (Tiger) komppania raportoi "88 mm KwK 36 L/56":n tarkkuudesta, kun heidän Tigerinsä kohtasivat neuvostoliittolaisten T-34 panssarivaunut: "Ensimmäinen ammus osuu yleensä 800 – 1 000 metristä. Näillä etäisyyksillä, panssarikranaatti (viittaavat ammukseen PzGr. 39) läpäisee etupanssarin ja yleensä tuhoaa vielä T-34 moottorinkin panssarivaunun takaosassa. 80 prosentissa tapauksista, ammuksen osuma rungon sivuun samalta matkalta aiheutti polttoainetankin räjähdyksen. Suotuisalla säällä on mahdollista jopa 1 500 metristä tai kauempaa läpäistä T-34 hyvin pienellä ammusmäärällä".


title: 88 mm KwK 36 L/56 panssarivaunukanuuna

text: Brittien sotasaalis-Tigerillä suorittamat koeammunnat kertovat myös osaltaan KwK 36:n mahtavasta tarkkuudesta; englantilaiset ampuivat kokeissaan viisi peräkkäistä osumaa 40x45 cm:n kokoiseen maaliin 1 100 m:n etäisyydeltä. KwK 36:lla oli helppo osua, koska siinä oli pehmeä sähkölaukaisu ja suuri lähtönopeus, minkä johdosta osuttiin usein johonkin kohtaan maalia, vaikka etäisyyden arviointi tai tähtääminen olisikin ollut puutteellista. Optiikka oli myös aikansa ehdotonta huippua, tähtäimenä käytettiin Carl Zeissin kehittämää "TZF 9b" tai "9c"-tähtäyskaukoputkea.


title: 88 mm KwK 36 L/56 panssarivaunukanuuna

text: 88 mm panssarikranaatit painoivat noin 9,5 kg, josta räjähdysainetta oli 160 g. Kranaateissa oli sekä panssarinläpäisevä kärki että ballistinen kärkikartio, joka paransi ammuksen aerodynaamisia ominaisuuksia. Tällaisesta ammustyypistä käytetään englanniksi nimitystä APCBC tai APCBC-HE eli Armor-Piercing Capped Ballistic Cap with High-Explosive filler. Ammuksen lähtönopeus oli 810 m/s. Alkuvuonna 1942 läpäisykyky parani, kun esiteltiin uusi panssarikranaatti Pzgr. 39. Se painoi 10,2 kg ja siinä oli räjähdysainetta 59 grammaa. Lähtönopeus oli 800 m/s. Vuoteen 1942 asti salamasodassa käytettiin suuria panssarikranaatteja, jotka läpäisivät vähemmän kuin 100 mm 60 asteen iskukulmalla. 88 mm FlaK:in APCBC-ammukset, joita käytettiin KV ja T-34 panssarivaunuja vastaa vuonna 1941 ja alkuvuonna 1942, olivat tehottomampia kuin Tiikerin 88 mm KwK 36 L/56 tykin ammukset. Myöhäisemmät 88 mm Flakin panssarikranaatit suuremmalla räjähdysainemäärällä (paino 9,54 kg) läpäisivät 8 % - 23 % huonommin kuin 88 mm KwK 36 L/56:n Pzgr. 39-panssarikranaatit.


title: Berke-kaani

text: Berke-kaani oli Kultaisen ordan hallitsija vuosina 1257-1266, veljensä Batu-kaanin ja tämän pojan jälkeen. Berken aikana Kultaisesta ordasta tuli Pyhän maan puolustaja, kun se liittoutui mamelukkien kanssa mongoliheimolaisiaan vastaan.


title: Berke-kaani

text: Berke oli yksi Jotshin, Tsingis-kaanin vanhimman pojan pojista. Vuonna 1235 Berke liitoutui veljiensä Ordan ja Batun kanssa ja marssi valtavan, ehkä 150 000 miestä käsittäneen armeijan kanssa Siperiasta Volgan bulgaarien ja kiptšakien maille, jotka he valtasivat. Seuraavaksi he valtasivat Venäjän ruhtinaskunnat ja hävittivät lukuisia Venäjän kaupunkeja maan tasalle. Berke seurasi Batua edelleen Eurooppaan, jossa Unkarin armeija tuhottiin Mohin taistelussa. Suurkaani Ögödein kuoltua kaaniperheen jäsenet palasivat Mongoliaan valitsemaan suurkaania, joksi Berke veljineen kannatti Batua. Sen epäonnistuttua he palasivat Venäjälle, jonne perustettiin Kultaisen ordan valtakunta. Ögödein ja Jotšin perillisten vihanpidon vuoksi Kultainen orda ei yrittänyt enää vallata Eurooppaa, vaan pyrki varustautumaan sukulaistensa hyökkäyksen varalta.


title: Berke-kaani

text: Batun kuoltua 1255 hallitsijana oli vähän aikaa hänen poikansa Sartak, kunnes Berke sai vallan 1257. Hän oli kyvykäs hallitsija ja onnistui ylläpitämään ja stabiloimaan vastaperustettua Kultaista ordaa, yhtä Mongolivaltakunnan neljästä osasta.


title: Berke-kaani

text: Berke kääntyi Islamiin ja hänestä tuli harras muslimi. Berke oli raivostunut Il-kaanien valtakunnan Hülegü-kaanille, joka oli hävittänyt Bagdadin ja murhannut kalifi Al-Musta'simin ja jonka aluelaajentamishalut Syyriassa ja Egyptissä uhkasivat Berken uskonveljiä. Konflikti kehittyi viimein avoimeksi sodaksi vuonna 1262. Hülegü kärsi tappion Pohjois-Kaukasuksella, ja Berken veljenpoika Nogai murskasi hänen joukkonsa Terek-joella. Hülegü kuoli vuonna 1265. Berke itse kuoli seuraavana vuonna taistellessaan Hülegün poikaa Abaqa-kaania vastaan.


title: Berke-kaani

text: Berkeä seurasi Kultaisen ordan valtaistuimelle veljenpoika Mengu-Timur, joka jatkoi Berken politiikkaa mamelukkien kanssa liittoutumisessa ja Il-kaanien valtakunnan patoamisessa. Useimmat historioitsijat uskovat, että Berken sota Hülegüa vastaan pelasti loput pyhästä maasta, kuten Jerusalemin ja Mekan Bagdadin kohtalolta.


title: Charles Taylor

text: Charles McArthur Ghankay Taylor (s. 28. tammikuuta 1948) oli Liberian presidentti 1997–2003. Hän oli voimakkain sotapäällikkö Liberian ensimmäisessä sisällissodassa 1990-luvun alussa, jonka jälkeen hänet valittiin presidentiksi. Kesäkuussa 2003 Yhdistyneiden kansakuntien (YK) tuomioistuin antoi hänestä pidätysmääräyksen, jotta hänet saataisiin oikeuden eteen sotarikoksista. YK:n mukaan Taylor sekaantui Sierra Leonen sisällissotaan tukemalla kapinallisia ja piilotteli al-Qaidan jäseniä vuoden 1998 lähetystöpommitusten jälkeen. Yhdysvallat lupasi Taylorista kahden miljoonan dollarin palkkion. Taylorin oikeudenkäynti ihmisoikeusrikkomuksista Sierra Leonen sisällissodan aikaan alkoi 2. huhtikuuta 2007 ja päättyi toukokuussa 2012, jolloin hänelle langetettiin 50 vuoden vankeustuomio.


title: Charles Taylor

text: Taylor on kotoisin Arthingtonista, läheltä Monroviaa. Hänen äitinsä kuuluu golaheimoon ja isänsä kuuluu afroamerikkalaiseen orjasukuun. Taylor opiskeli Bentley Collegessa Bostonissa Yhdysvalloissa 1972–1977.


title: Charles Taylor

text: Hänet pidätettiin Yhdysvalloissa 1979, jonka jälkeen hän pakeni takaisin Liberiaan 1980, pian sen jälkeen kun ylikersantti Samuel Doe oli suorittanut onnistuneen vallankaappauksen. Taylor päätyi Doen hallintoon vastaamaan suuresta osaa budjetista. Doe syytti häntä myöhemmin 900 000 dollarin kavaltamisesta ja Taylor pakeni takasin Yhdysvaltoihin. Hän päätyi vankilaan Massachusettsissa, seuranaan luovutuspyyntö. Taylor pakeni vankilasta 15. syyskuuta 1985 neljän muun kanssa perinteisin keinoin sahaamalla kalterit poikki. Taylor pakeni Yhdysvalloista ja vietti arvailujen mukaan seuraavat vuodet Libyassa saamassa sotilaskoulutusta. Oikeudenkäynnissään vuonna 2009 Taylor väitti saaneensa pakomatkaansa apua Yhdysvaltain keskustiedustelupalvelu CIA:lta.


title: Charles Taylor

text: Taylor aloitti kapinan Liberiassa joulukuussa 1989. Hänen joukkonsa, kansallispatrioottinen rintama NPFL hallinnoi pian suurta osaa maasta. Suurin osa taistelijoista tuli gio- ja mano kansoista, joita Doen hallitus sorti. Taylor sai myös Libyan, Norsunluurannikon ja Burkina Fason tukea. Vuonna 2012 Boston Globe-lehti paljasti, että Taylor oli 80-luvulla myös yhteistyössä CIA:n kanssa, joskin yhteistyön yksityiskohdat on Yhdysvaltain kansalliseen turvallisuuteen vedoten salattu . Vuodessa armeija valloitti 80 % maasta. Tuolloinen Taylorin liittolainen Prince Johnson syöksi Doen vallasta, ja hänet kidutettiin kuoliaaksi vankilassa. Sota muuttui seitsemän kansallisuuden väliseksi taisteluksi maan luonnonvaroista; peräti 200 000 sai surmansa, ja miljoona karkotettiin kodeistaan.


title: Charles Taylor

text: Vuonna 1991 Foday Sankoh aloitti sodan aluksi sadan miehen "yhdistyneen vallankumouksellisen rintaman" johdossa Sierra Leonessa lähellä Liberian rajaa. Sankoh ja Taylor olivat kumppaneita jo 1980-luvulta, jolloin molemmat olivat Muammar Gaddafin opissa ja hakemassa tukea. Sierra Leonen sisällissodan alettua Sankoh tuki voimakkaasti Tayloria ja Gaddafia, joilta hän vaihtoi timantteja aseisiin. Vuonna 1992 Sam Bockarie nousi yhdistyneen vallankumouksellisen rintaman taisteluosaston komentajaksi. Taylor oli hänen neuvonantajansa viisi vuotta, ja kun Sankoh lähti maanpakoon Nigeriaan vuonna 1997, Bockarie nousi rintaman johtoon. Joukot marssivat Freetowniin, jossa presidentti Ahmad Tejan Kabbah pakotettiin neuvotteluihin. Rauha solmittiin heinäkuussa 1999, mutta väkivaltaisuudet jatkuivat vielä vuoteen 2001. Sierra Leonen oikeusistuin syytti Tayloria rikoksista ihmiskuntaa vastaan 7. maaliskuuta 2003. Bockarie tapettiin Taylorin käskystä 2003, luultavasti jotta hän ei voisi todistaa tätä vastaan.


title: Charles Taylor

text: Kun sisällissota päättyi 1996, Taylorista tuli Liberian presidentti 2. elokuuta 1997. Hän sai maanvyöryvoiton vaaleissa, 75 % äänistä. Tarkkailijoiden mukaan vaali oli rehellinen, luultavasti rehellisin Liberiassa ikinä järjestetty. Taylor olisi tosin saattanut jatkaa kapinaa jollei olisi tullut valituksi. Hänen kampanjalauluunsa kuuluivat mm. sanat: "he killed my ma, he killed my pa, I'll vote for him." ("hän tappoi äitini, hän tappoi isäni, nyt äänestän häntä").


title: Charles Taylor

text: Taylor hallitsi raskaalla kädellä aseistettujen vartioiden ympäröimänä. Hän ei yrittänyt sovitella välejä entisiin vastustajiinsa, tai ottaa heitä maan hallintoon. Hänen poikansa johti ns. terrorismin vastaista yksikköä. Hänet tunnettiin showmiehenä ja maallikkosaarnaajana. Kun häntä syytettiin 1999 aseiden ja timanttien salakuljetuksesta, Taylor vastasi syytteisiin, että tunnettiinhan Jeesuskin omana aikanaan murhaajana. Tammikuussa 1997 Taylor nai kolmannen vaimonsa, Jewelin.


title: Charles Taylor

text: Vuonna 1999 Tayloria vastaan syttyi kapina Pohjois-Liberiassa ryhmän nimeltä "liberialaiset demokratian ja hyvityksen puolesta" (LURD) toimesta. Ryhmittymää on syytetty vakavista rikkomuksista ja on olemassa todisteita, että Guinean hallitus joko tukee tai kontrolloi sitä. Alkuvuodesta 2003 LURD hallitsi Pohjois-Liberiaa, ja Etelä-Liberiassa syntyi toinen ryhmittymä, "Liberian demokratialiike" (MODEL), jota syytettiin Norsunluurannikon tukemaksi. MODEL saavutti nopeasti menestystä ja kesällä Taylorin hallitus hallitsi enää kolmannesta maasta.


title: Charles Taylor

text: Kesäkuussa 2003 YK:n tuomioistuin antoi Taylorista pidätysmääräyksen syyttäen häntä sotarikoksista. YK:n mukaan Taylor oli luonut ja tukenut Sierra Leonin kapinallisryhmää, jota syytettiin mm. lapsisotilaiden käytöstä. Syyttäjän mukaan Taylor oli piilotellut al-Qaidan jäseniä 1998 lähetystöpommitusten jälkeen.


title: Charles Taylor

text: Pidätysmääräys annettiin Taylorin ollessa Ghanassa rauhanneuvotteluissa. On väitetty Yhdysvaltain kannustaneen varapresidentti Moses Blahia nousemaan valtaan. Blah kuitenkin laitettiin pois virastaan Taylorin palattua Ghanasta, mutta palautettiin asemaansa muutaman päivän kuluttua. Tällä välin kapinalliset aloittivat pääkaupungin saarron ja siitä käytiin verisiä taisteluja. Yhdysvaltain presidentti George W. Bush lausui kahdesti heinäkuussa 2003, että Taylorin täytyy poistua Liberiasta. 10. elokuuta Taylor esiintyi televisiossa ja ilmoitti eroavansa ja haukkui Yhdysvaltoja.


title: Charles Taylor

text: 11. elokuuta Moses Blahista tuli väliaikainen valtionpäämies, kunnes väliaikaishallitus perustettiin 14. lokakuuta. Yhdysvallat toi kolme sotalaivaa ja 2 300 merijalkaväensotilasta maan rannikolle. Taylor lensi Nigeriaan. Yhdysvallat lupasi hänen vangitsemisestaan kahden miljoonan dollarin palkkion marraskuussa 2003.


title: Charles Taylor

text: Rauhansopimuksen mukaan Taylor saa jäädä Nigeriaan, jollei sekaannu Liberian politiikkaan. Interpol jätti hänestä 4. joulukuuta pidätysmääräyksen sotarikoksista ja Geneven sopimuksien rikkomisesta. Nigeria ei kuitenkaan alistunut vaatimuksiin. 6. maaliskuuta 2004 Yhdysvallat jätti Yhdistyneiden kansakuntien turvallisuusneuvostoon ehdotuksen Taylorin, hänen perheensä ja liittolaistensa varojen jäädyttämiseksi.


title: Charles Taylor

text: Nigerian hallitus ilmoitti 28. maaliskuuta 2006, että Taylor katosi loistohuvilastaan jossa hän on asunut maanpaossa. Kolme päivää katoamisen jälkeen Nigerian hallitus ilmoitti, että Nigeria aikoo luovuttaa Taylorin Sierra Leonen sotarikostuomioistuimeen. Taylor pidätettiin 29. maaliskuuta 2006, kun hän yritti ylittää Kamerunin ja Nigerian rajaa diplomaattikilvillä varustetulla jeepillä. YK:n irlantilaiset sotilaat pidättivät hänet Gamborun rajakaupungissa Itä-Nigeriassa. Taylor lennätettiin Robertin Kansainväliselle lentokentälle, Monroviaan. Monroviassa Taylor saatettiin YK:n helikopteriin ja lennätettiin Freetowniin Sierra Leoneen.


title: Charles Taylor

text: Taylor oli YK:n vankilassa Freetownissa. YK:n turvallisuusneuvosto päätti 16. kesäkuuta 2006, että Taylorin oikeudenkäynti pidetään Haagissa, Alankomaissa. Taylor lennätettiin 20. kesäkuuta Rotterdamin lentoasemalle ja vietiin vankilaan Haagin Scheveningenissa. Taylorin oikeudenkäynti alkoi 2. huhtikuuta 2007. Tammikuussa 2012 Yhdysvaltain viranomaisilta saadut dokumentit kertoivat Taylorin olleen Yhdysvaltain tiedustelun, ml. Defense Intelligence Agencyn ja CIA:n palkkalistoilla. Taylor kertoi jo 2009 oikeudenkäynnissään Yhdysvaltain agenttien auttaneen häntä vankilapaossa vuonna 1985.


title: Charles Taylor

text: Taylorin oikeudenkäynnit kestivät lopulta vuoteen 2012 saakka. Sen aikana kuultiin 94 todistajaa, muun muassa Naomi Campbellia ja Mia Farrow’ta, jotka olivat saaneet Taylorilta timantteja. Haagin erityistuomioistuimen mukaan Taylor oli tukenut Sierra Leonen sisällissodan aikana julmuuksiin syyllistyneitä kapinallisryhmiä. Todistajat kertoivat Taylorin joukkojen julmuuksista, mutta Taylor itse kutsui oikeudenkäyntiä huijaukseksi. Hänet tuomittiin sotarikoksista helmikuussa 2012. Se oli ensimmäinen valtionpäämiehelle sotarikoksista annettu tuomio Nürnbergin oikeudenkäyntien jälkeen. Tuomioistuin antoi toukokuussa 2012 Taylorille 50 vuoden vankeusrangaistuksen. Syyttäjät olivat vaatineet jopa 80 vuoden tuomiota.


title: Skorpionit

text: Skorpionit (Scorpiones) ovat laaja hämähäkkieläinten ryhmä, johon kuuluu yli 1 200 lajia.


title: Skorpionit

text: Skorpionit ovat vanha eläinryhmä. Niitä oli jo siluurikaudella, noin 450–425 miljoonaa vuotta sitten ja nykyisin elävät lajit ovat melko samanlaisia kuin fossiililöydöt. Vuoteen 2007 mennessä fossiiliaineistosta tunnettiin 111 skorpionilajia. Siluurikaudella eli metrin pituinen "Brontoscorpio", joka on suurin koskaan elänyt skorpionilaji. Nykyiset skorpionit kehittyivät vedessä eläneistä lajeista ja varhaisimmilla fossiileilla on nähtävissä kidukset.


title: Skorpionit

text: Skorpionien rakenne on ryhmälle tunnusomainen. Keskeisiä piirteitä ovat kaksi pihtijäsentä (4 "pedipal") ja häntä (3 "metosoma"). Pedipalin pihtiosa on tieteelliseltä nimeltään 7 "chela", jossa on liikkumaton osa 9 "tibia" ja liikkuva osa 8 "tarsus". Hännän päässä (11 "telson") on kaksi myrkkyrauhasta ja piikki (10 "aculeus").


title: Skorpionit

text: Skorpionin ruumis on hämähäkkieläimille tyypilliseen tapaan kaksiosainen. Etuosaa (1 "prosoma" tai "cephalothorax") peittää kitiininen kilpi. Prosomassa sijaitsee yleensä 8 silmää, jotka ovat kolmessa ryhmässä, 2 ylimpänä ja 2-5 etureunan molemmilla sivuilla. Pedipalien välissä ovat leukakoukut (6 "chelicerae"). Skorpionin 3–4 jalkaparia alkavat etuosan alta. Jalkojen (5) päässä on kynnet. Ruumiin takaosaa (2 "mesosoma" tai "abdomen") peittää kitiininen kilpi. Mesosomassa ovat mm. lehtikeuhkot ja mesosoman alapinnalla ovat vain skorpioneilla tavattavat maahan asti ulottuvat kampamaiset pektiinielimet (12 "pectine").


title: Skorpionit

text: Skorpionien pituus häntä mukaan lukien vaihtelee 1–18 senttimetrin välillä, naaraat ovat yleensä koiraita kookkaampia ja lyhythäntäisempiä. Afrikassa ja Aasiassa esiintyvä keisariskorpioni ("Pandinus imperator") kuuluu kookkaimpiin nykyisin eläviin skorpioneihin.


title: Skorpionit

text: Skorpionien väritys vaihtelee tummanharmaasta vaaleanruskeaan, jalkojen ollessa vaaleampia kuin ruumis. Skorpionit loistavat sinisenä ultraviolettivalossa niiden kitiinipanssarissa olevien fluoresoivien yhdisteiden kuten β-karbolin vaikutuksesta. Aivan nuoret tai juuri kuorensa vaihtaneet yksilöt eivät kuitenkaan loista. Ilmiön merkitystä skorpioneille ei tunneta.


title: Skorpionit

text: Skorpioneilla on heikko näkö auringonvalossa, jota ne välttelevät, mutta niillä vaikuttaa olevan erinomainen hämäränäkö kuun ja tähtien valossa.


title: Skorpionit

text: Raajoja ja ruumista peittävät tuntokarvat, jotka aistivat värähtelyjä ja tuoksuja. Pektiinielimet ruumiin alapuolella aistivat ainakin maanpinnan muotoja ja tuoksuja.


title: Skorpionit

text: Skorpionit ovat sopeutuneet moniin erilaisiin ympäristöihin, niitä elää lauhkealta trooppiselle vyöhykkeelle, elinympäristön vaihdellessa sademetsistä aavikoihin ja korkeahkoihin vuoristoihin. Lajeja tavataan kaikilla mantereilla Etelämannerta lukuun ottamatta. Kuivilla alueilla ne ovat kuitenkin yleisimpiä ja lajisto runsaampaa. Euroopassa tavataan noin kolmekymmentä eri skorpionilajia, lähinnä Välimeren ympäristössä. Lajimäärä on runsain Balkanilla ja Kreikassa.


title: Skorpionit

text: Maailman pohjoisin skorpionilaji "Euscorpius flavicaudis" elää Englannissa Sheppeyn saarella, Kentin rannikon edustalla.


title: Skorpionit

text: Päiväksi skorpionit vetäytyvät koloihin, kivien alle tms. Yöllä ne voivat metsästää torakoita, hämähäkkejä, koppakuoriaisia, tuhatjalkaisia ja toisia skorpioneja. Isommat skorpionit saattavat satunnaisesti pyydystää pieniä selkärankaisia kuten liskoja, käärmeitä ja hiiriä.


title: Skorpionit

text: Skorpioni murskaa saaliin pedipaleillaan ja pistää sitä myrkkypistimellään tarvittaessa. Saaliin syöminen kestää 10–24 tuntia. Skorpioni erittää ruuansulatusnestettä saaliiseen samalla paloitellen sitä tarpeeksi pieniin paloihin leuoillaan. Skorpionit eivät syö joka päivä ja jotkin lajit voivat olla syömättä yli puoli vuotta.


title: Skorpionit

text: Parittelun aikana uros käyttää pektiinielimiä löytääkseen sopivan paikan maassa sijoittaakseen sinne siemennestettä sisältävän spermatoforin. Uros ja naaras suorittavat lisääntymistanssin, jonka aikana uros sijoittaa naaraan paketin päälle ja naaras siirtää paketin sukuelimiinsä.


title: Skorpionit

text: Naaras synnyttää eläviä poikasia ruumiin sisällä kehittyvistä munista. Se kuljettaa poikasia selässään muutamasta päivästä muutamaan viikkoon kunnes poikaset kasvavat itsenäisiksi. Skorpioni vaihtaa kuortaan useaan kertaan kasvaessaan täysikasvuiseksi.


title: Skorpionit

text: Kaikki skorpionit ovat myrkyllisiä, kuitenkin vain parikymmentä lajia yli 1200:sta on terveelle aikuiselle hengenvaarallisia.


title: Skorpionit

text: Suurimmat skorpionit ovat yleensä melko harmittomia ihmisille ja ne käyttävät saksiaan puolustaakseen itseään piikin (ja myrkyn) sijasta. Vaaralliset skorpionit ovat yleensä alle 10 cm pitkiä. Poikkeuksina tähän on muutama yli 10 cm pituiseksi kasvava "Parabuthus"-ryhmän laji eteläisessä Afrikassa. Skorpionit, joilla on isot voimakkaat sakset ovat yleensä harmittomia (poikkeuksena "Hemiscorpius lepturus"). Skorpionit, joilla on ohuet, solakat sakset voivat olla vaarallisia. Tähän ryhmään kuuluu toisaalta myös paljon harmittomia lajeja.


title: Skorpionit

text: Scorpion Files -sivuston mukaan eurooppalaiset skorpionit voidaan luokitella lajeihin, jotka eivät ole tai todennäköisesti eivät ole hengenvaarallisia terveelle aikuiselle ihmiselle..


title: Skorpionit

text:
Skorpionin pistoa voi ensihoitaa seuraavilla ohjeilla:Mesopotamian mytologia tuntee skorpioni-ihmiset, jotka olivat joissain kuvauksissa jättimäisiä demoneja, ja joiden yliluonnolliset voimat vastasivat jumalten voimia. Nämä hirviömäiset olennot olivat joissakin kuvauksissa jumalten vihollisia, ja lopulta ne syöstiin kuoleman valtakuntaan.
Antiikin Kreikka tuntee Khimaira-nimisen hirviön, jolla on joissakin kertomuksissa skorpionin pyrstö. Useimmiten sen häntänä on myrkkykäärme.


title: Paholaisen lampi

text: Paholaisen lampi ("Devil’s Pond") on Joel Viertelin ohjaama yhdysvaltalainen elokuva vuodelta 2003. Sen pääosissa ovat Tara Reid ja Kip Pardue.


title: Paholaisen lampi

text: Kauniin Juliannen rikkaat vanhemmat haluaisivat tyttärensä avioituvan. Julianne meneekin naimisiin, mutta aviopuoliso Mitchillä on hämärä menneisyys. Julianne ihmettelee, kun Mitch haluaa häämatkalle syrjäiseen mökkiin keskelle järveä. He lähtevätkin, mutta pian Julianne saa huomata Mitchistä outoja puolia. Mitch nimittäin lupasi Juliannelle kännykän toimivan saarella, mutta niin ei olekaan.


title: Anna Boleyn

text: Anna Boleyn (), Pembroken markiisitar, (noin 1501 tai 1507 – 19. toukokuuta 1536) oli Englannin kuninkaan Henrik VIII:n toinen vaimo ja kuningatar Elisabet I:n äiti.


title: Anna Boleyn

text: Henrik VIII:n ero ensimmäisestä vaimostaan Katariina Aragonialaisesta ja sitä seurannut avioliitto Anna Boleynin kanssa johtivat monimutkaiseen tapahtumaketjuun, joka aloitti Englannin uskonpuhdistuksen. Boleyn tunnetaan myös ensimmäisenä Henrik VIII:n teloitetuista vaimoista: Boleyn teloitettiin vuonna 1536 syytettynä aviorikoksesta ja valtiopetoksesta, vaikka todellinen syy teloitukseen oli tyttären synnyttäminen.


title: Anna Boleyn

text: Anna Boleynin vanhemmat olivat Thomas Boleyn, Wiltshiren 1. jaarli ja Ormonden 1. jaarli, ja lady Elizabeth Boleyn (syntyisin Elizabeth Howard), Norfolkin 2. herttuan tytär. Anna Boleynin syntymävuotta ei tiedetä varmasti, mutta hän syntyi joko perheensä Blicking Hallin kartanossa Norfolkissa tai perheen lempiasunnossa Heverin linnassa Kentissä.


title: Anna Boleyn

text: Anna Boleynin syntymäajasta ei ole varmaa tietoa, sillä kirkonkirjat puuttuvat. Historioitsijat ovat esittäneet kaksi eri vaihtoehtoa, 1500–1501 tai 1507. Vahvimpana todisteena aiemmasta syntymäajasta pidetään yleensä Annan vuonna 1514 kirjoittamaa kirjettä, joka tyylillisesti sopii enemmänkin noin kolmetoistavuotiaan kuin seitsenvuotiaan tytön kirjoittamaksi. Annella oli kaksi sisarusta: sisar Mary ja veli George. Mary Boleyn oli todennäköisesti sisaruksista vanhempi ja syntynyt joko 1499 tai 1500. George oli todennäköisesti nuorin (hän meni viimeisenä naimisiin lukuun ottamatta Annea, joka seurusteli tuolloin kuninkaan kanssa) ja syntynyt aikaisintaan vuonna 1502. Sisarusten ikäjärjestystä ja sen ristiriitaisuutta kuvaa ehkä parhaiten Ives. Myöhemmin Anna Boleynin elinaikana huhuttiin, tosin huhun todenperäisyydestä ei ole todisteita, että hänellä olisi ollut vasemmassa kädessä kuusi sormea, mitä pidettiin tuolloin pirun merkkinä – mutta huhu johtui mahdollisesti katolilaisten vihamielisyydestä Henrik VIII:n erotettua Englannin Rooman kirkosta.